text:
Lamu Ga Ginra:—Hka Garan Yang mare gaw, Myitkyina-Sumprabum mawdaw lam ntsa, Sumprabum kaw na deng 32, Myitkyina kaw na deng 99 tsan ai shara; bum kawng marawn ni shinggrup tawn ai pa layang kahtawng rai nga ai. Sinpraw jan pru maga de gaw Loilam bum ngu ai gran da nga ai. Sumprabum Ginwang hte Hugawng Pa lapran madin kaba zawn gran nga ai Hkamung Shagawng hpe Daru Hkyet e lai di nna matut mahkai htinglet ai lam numshe kaba re majaw, mung masa, hpyen masa, sut masa, ginra masa mahkra hku nna ahkyak lareng shara kaba langai mung rai nga ai.
Mare De Hpang Ai Lam:— Masat (II) Mungkan Majan a shawng e dai shara hta nam maling rai nga ai. Mungkan Majan hkoi ai hpang grupyin hkan na Hkristan tai wa ai ni jawm de hpang ai mare rai nga ai. Hkristan kahtawng re majaw, laika hpaji jawng mung shawng hpaw hpang nna, laika hpaji chye ai masha ni shawng paw pru ai kahtawng rai nga ai.
Mungkan Majan Ten:— Masat (II) Mungkan Majan ten hta ndai shara e mare garai n nga tim, Japan hpe nhtang gasat ai ten 1944 ning hta, nbung li pa kaji galaw nhtawm, Myit Rum Hpung (Alliance) Inglik, Amerikan nbung li ni hpe ram ram akyu jaw lai wa sai shara rai nga ai. Dai zawn akyu jaw ai ngu ai hta lamu ga ginra hku akyu jaw ai zawn, buga ginra masha ni sadi dung kangka ai, magrau grang share shagan ai majaw mung Japan hpe dang manga kau saga ai.
Munghpawm Asuya Prat:— Munghpawm Asuya prat hta Hka Garan Yang gaw, grupyin kahtawng ni mahkra hta grau dan dawng ai mare langai byin tai wa sai. Dai ten na Hka Garan Yang a mare kanu kawa ngu na gaw, Salang Langnaw Uma Tu ngu ai wa rai nga ai. Myi hpaw chye chyang ai ramma ni law law paw pru sai.
KIA Rawt Malan Prat Nnan Daw:— KIA Rawt Malan hpang ai gaw, 1961 ning hta rai tim, Hkahku mung Sumprabum Ginwang, Hka Garan Yang grupyin de KIA hpyen hpung ni du pru ai gaw, 1963 ning hta she rai nga ai. 1963 ning July shata hta Duwa Labang Brang Awng (Du Up Lat Gaw Dan) woi awn ai majen je KIA hpyen hpung langai gaw, Sumprabum mare kaba de shang nhtawm, Sumprabum Asuya Lahta Tsang Jawng kaba e, mungshawa daw tsa a man hta Rawt Malan Masa tara hkaw dan lai wa sai. Dai ten na Sumprabum Jawng Up gaw, Sara Kaba Maran Zau Tawng rai nhtawm, ya ten na KIO Ningbaw Kaba Lanyaw Zawng Hra gaw Asuya Bumdu rai nga ai. Ningbaw Kaba Lanyaw Zawng Hra a Rawt Malan Dap de rawt sa hpang ai shani mung rai nga sai.
1963 ning lanam ten kaw nna Sumprabum-Myitkyina lam hta mawdaw n lai mat sai. Hka Garan yang grupyin hkan e mawdaw lam ntsa mahtang hpun ni pyi labawp daram ram re ai tu pru wa rau sai. Hkaran Yang Jawng mung Shanglawt Asuya Lawu Tsang Jawng hku nna byin tai wa sai. Jawng Up gaw, buga ginra masha Sara Lamyit Yaw (Du Up Lamyit Sinwa a kawa) rai nga ai.
Hka Garan Yang a sinna maga Hkamung Shagawng hte Sumprabum mawdaw lam lapran hpe Daru Mahka Hkawng ngu nna shamying ai. Hka Garan Yang kaw nna sinna dingdung maga deng 10 daram tsan ai Durip mare gaw, shawng de shanhpraw Jau ni dung ai shara rai nhtawm, Shanglawt prat hpang wa ai ten hta Mawhke hka Manau dum ai shara rai nga ai. Shanglawt prat du pru wa yang na Durip Jawng Up gaw, (Salang Kaba) Sara Lazum Kum Htoi (Dr. Lazum Yawhan hte Wa Jau Lazum Naw Din a kawa) rai nga ai. Mali-Nmai Zup Tanghpre kaw nna Mali hka a sinna hkran, Putao lawu Lungsha Yang du hkra gaw, KIA Dapdung (4) npu na 3 Column majan ginra rai nhtawm, Column Commander gaw Duwa Bawk Di rai nga ai.
1966 ning gaw, Hka Garan Yang mare e Shanglawt Asuya Lapran Tsang Jawng hpaw hpang sai. Jawng Up gaw Sara Kaba Byitlau Dai Hka rai nga ai. Dai shaning hta Hugawng-Majibum, Dapdung (6) ginra na ramma ni law law mung, jawng sa lung shajang ma ai. Hpa majaw nga yang, dai ten Ledo lam mayan Dap (6) ginra mahkra hpyen masa n simsa nga ai. Dai aten na 4th. Battalion (Dapdung), 3 Column Commander gaw Duwa Mashaw Zau Nan rai nga sai.
Hka Garan Yang e wu wu di di rai nna 1966 ning lanam ten ting grai pyaw ai hku tawt lai wa lu sai. December shata du wa yang, jawngma ni hte sara ni, mare na ramma ni Hkrismat a matu yungwi mahkawn, hkrang shala amyu myu shaman shakyang let n rau n htau rai kyin bu nga ai December lani mi na jan du wa ten hta Myitkyina kaw na lung wa ai Myen Hpyen Hpung kaba langai gaw, Kawa Pang mare e du nga ai pyi lahkawng ya rai sai shiga na lu ai. Kawa Pang ngu ai gaw, Hka Garan Yang kaw nna deng (9) sha tsan ai shara rai nga ai. Ya prat na zawn, telephone n nga, talkie walkie n nga, wireless n nga ai re majaw, hpyen ni ani sha du nga tim shiga na lu na yak nga ai.
Dai Myen ni gaw, India de na Hkang Naga Rawt Malan Hpyen Hpung ni shawng nnan lang ngu na Hugawng pa hte Hkamung Shagawng hpe lai di nhtawm, Miwa mung de rawt sa wa ai hpe hkan hkrau shachyut ai ni rai nga ma ai. Hka Garan Yang bu ni chyawm gaw, Hkang Naga mi du pru sa wa ai mung n dum n chye rai nga ma ai. Myen ni chyawm gaw, ntsa na aming hte maren, hkan hkrau lung wa ai raitim, gaja wa hkrum katut gasat na n gwi ai majaw, Kawa Pang e lahkawng ya gan hkring nga kau ai laman, Hka Garan Yang bu ni shiga na chye rau, hprawng lawt rau mat ai lam rai nga sai.
Myen Kazut Mat Ai Hka Garan Yang:— Kawa Pang mare e Myen du nga sai shiga na ai hte rau, hkying hkum mi laman Hka Garan Yang bu ni yawng nam de rut hprawng bra mat sai. Sumtsan na sa lung ai jawngma ni yawng tinang nang a buga de nsin nmun e hprawng bra mat sai. Hugawng maga na Jawngma ni mung, Daru Mahka Hkawng hpe lai di nhtawm, Daru Bum hpe shingkawt nna Hugawng-Majibum-Tingkawk tinang nang a dum nta de hprawng bra mat sai. Hka Garan Yang bu ni gaw, malawng maga Loilam bum a sinpraw maga, Hpalap Kawng, Hkachyang Yang, Wa Kahtam Kawng, Maga Kawng mying ai hprawng camp dabang ni de makoi rawng mat nna, kau mi gaw, Hka Garan Yang a sinna maga Jun hka krung de makoi rawng mat masai.
Myen ni chyawm gaw, lahkawng ya a hpang she Hka Garan Yang de du shang wa mara ai. Shanhte tam ai Hkang Naga Hpyen Luksuk ni chyawm gaw, jau jau lai mat wa rau nna, Punlumbum (Mali hka kau) maga de pyi du rau mat masai. Hka Garan Yang mare gaw, ga lasa htuk manu ai mare htinghput kaja, lam ningmaw shagyit kaja rai nga ai majaw, Myen ni dap jung nna nga mat masai. Grupyin mare masha ni hpe hkan tam abram nna kahkyin la masai. N hkan nang wa jang mung nat na, sat na nga nna sharim shama ai. Mare masha ni makoi da ai nam na "Secret camp" ni hkan ahkrawk nhtawm, manu dan ai sutgan ja rai ni yawng mya la ma ai. Loilam bum tingpa htat dik ai maling kata e makoi bang tawn ai Langnaw Uma Tu a shi hkam bau la 40 jan hpe mung adup agrawp nna krung de taleng shachyai kau ya masai. {Lai wa sai masum ning daram hta n nga mat ai Maija Yang Mungshawa Tsi Rung na Du Kaba Langnaw Dau Gyung gaw, dai ten asak 12 ning daram sha naw re ai Hka Garan Yang bu ma kaji naw rai nga ai.}
Matut nna Hka Gara Yang Post na Myen ni gaw, mungshawa hpe kaduk shatai nhtawm, shanhte a tsip shangang let, lam magup hku zingri sha bang wa masai. Dik nna Hka Garan Yang na Hpung Up Sara Rev. Bawk Mai hpe du hkra htawng rim rawng ai madang du mat wa sai. (Ya ten Rev. Bawk Mai Myitkyina-shatapru e nga ai) Hka Garan Yang hte grupyin mungshawa ni gaw, shani shana n sim n sa, shaning shi ban (Decade) mali jan ting Myen hpyen ni a mayam tai, sat mayu ai ten hta sat, nat mayu ai ten hta nat, kam ai hku shangun sha; num ma roi rip, porter rim shatsang nna nga lai wa masai. Asak sum mat ai mare masha ni ram ram law sai. Num ma roi rip hkrum ai mung hti n dang sai.
Kahpu n dang yang karat sat; nlung hta n dai, langa hta ze, nga ai ga malai hpa, Shanglawt hpe hpa n lu di jang, mare masha hpe zingri nna nga lai wa ai gaw, 1966 ning December shata kaw nna, 2012 ning May shata (10) ya jahpawt, 4:45 a.m ten du hkra rai nga sai rai. Ya kaw nna gaw Hka Garan Yang e Myen ngu ai minla pyi hkum ganip manu ga; Myu tsaw share shagan ni matut nna makawp maga da ya mi. Mungshawa ni yawng mung jawm madi shadaw let, jawm makawp maga la saga law.
Hka Garan Yang na Hka Lam La


c: text/html

text:
KIO.., KIA.. lama na Gap hlkat jahkring ai hte seng ai.. signature.. sa htu dat yang Kanu Jinghpaw Mung hpe Myen a-lata hta Lai lai kaman ya kau ai hte Jinghpaw Wunpawng Myusha ni hpe Myen a-lata hta Mayam shatai kau dat ai hte maren sha re...,
Myu baw sang.., Ethnic..,ni a- matu a-kyu hpa lachyum n-pru ai Myen shi a-akyu mara matu galaw ai sha re....Kadai lapran Masha Myi sa tai sa tai gara hku n-mai byin ai...,Dai lapran Masha sa tai lawm na Mung dan ni..,Ethnic..,Myu baw sang ni a-matu ra mara Laknak hkum sum hpa shawng sa htaw tawn ya yang gaw.., Myit yu hpa re....,Kara sing gawng langai myi ram pyi n-mai kam ai yaw...,Myen a-hpa chyi...,Myit san seng ai hte galaw ai rai yang..,Jinghpaw Mung kaw shara jahkrat la da ai Myen ni hpe shawng dawm la mu le...,UWSA..,Tsun ai Myen Woi Awn galaw ai ..,signature.. htu poi kaba ngai hte hpa n-seng ai.. grai hkrak ai hpa chyi re...,
Shana ai : Seng Maran (sengging@gmail.com)

robotstxt: allowed

filter: keep


text:
Daw 9
Dinghku Ting Yehowa Hpe Nawku U
Sumsing lamu hte ginding aga, . . . hpe hpan tawn da ai wa hpe naw ku nga mu.”—Shingran 14:7
Ndai laika buk hpe hti ngut ai hpang, Chyum ga matsun ni gaw, dinghku hte na a matu akyu nga ai lam mu lu na. Yehowa gaw, nang hpe ngwi pyaw shangun mayu ai. Nawku daw jau lam shawng tawn yang, “dai nlang nanhte hpe kahtap jaw na” ngu shi ga sadi jaw da ai. (Mahte 6:33) Shi nang hte hku hkau mayu ai. Nang mung, shi hte hku hkau na matu, dang di lu ai daram shakut ra ai. Ndai gaw, laksan ahkaw ahkang langai mung re.—Mahte 22:37, 38.
1 YEHOWA HTE NA A HKU HKAU LAM HPE SHANGANG U
CHYUM LAIKA TSUN AI LAM: “Nanhte a Kawa ngai tai na nngai rai nna, nanhte gaw nye a shadang sha ni hte shayi sha ni tai na marin dai” ngu Yehowa tsun ai. (2 Korinhtu 6:18) Karai Kasang gaw, shi hte grai hkau shangun mayu ai. Akyu hpyi nna hku hkau mai ai. Dai majaw, “n sim n sa akyu hpyi nga” na matu, Yehowa n-gun jaw da ai. (1 Htesaloni 5:17) Na a kraw kata hkam sha ai hte, myit tsang lam ni hpe shi grai madat mayu ai. (Hpilipi 4:6) Nta masha ni hte nang rau akyu hpyi ai shaloi, Karai Kasang hte nang kade daram hku hkau ai hpe shanhte mu wa na.
Karai Kasang hpe akyu hpyi ai sha n ga, shi tsun ai hpe mung madat ra ai. Chyum Laika hte Chyum Laika hte seng ai, laili laika ni hpe hkaja ai gaw, shi a ga madat ai hte bung ai. (Shakawn 1:1, 2) Nang sharin la ai ni hpe bai sumru u. (Shakawn 77:11, 12) Karai Kasang a ga madat na matu, nawku zuphpawng mung ayan lung ra ai.—Shakawn 122:1-4.
Yehowa hte hku hkau mai ai lam langai gaw, masha ni hpe shi a lam tsun dan ai re. Masha ni hpe tsun dan magang, shi hte grau hku hkau magang re.—Mahte 28:19, 20.
NANG GALAW MAI AI LAM:
Shani shagu aten la nna, Chyum Laika hti u, akyu hpyi u
Myit shalan ai lam hte ban sa ai lam ni hta na, makam masham lam hta dinghku nawng shang lawm u
2 DINGHKU NAWKU HTA PYAW U
CHYUM LAIKA TSUN AI LAM: “Karai Kasang hpang de sit sa wa mu; shaloi shi nanhte hpang de sit wa na ra ai.” (Yaku 4:8) Lamang galaw da ai hte maren, dinghku nawku* hpe ayan galaw ra ai. (Ningpawt 18:19) Dai hta n ga, na prat hta Karai Kasang hpe shani shagu dum let asak hkrung ra ai. Karai Kasang hte na dinghku grau hku hkau na matu, “nta e dung nga let mung, lam e hkawm sa let mung, taw nga rawt wa let mung” shi a lam tsun dan ra ai. (Tara Jahprang 6:6, 7) “Ngai hte nye a nta masha ni chyawm gaw Yehowa hpe jaw jau na” ngu tsun wa ai Yawshu zawn, nang mung bandung tawn mai ai.—Yawshu 24:15.
NANG GALAW MAI AI LAM:
Dinghku nawku hpe ayan galaw nna, nta masha langai hpra a ra rawng ai ni hpe, shaman shakyang ya u


text:
Malaysia Mungdan hta UNHCR Card ngu ai Tsin-yam Lekmat lang da ai ni nau nhkrit tsang ra sa na re lam Mungdan ahkaw ahkang lu ai ni tsun wa ai. Lai wa sai shata praw 3.11.2008 ya sha ni hta Immigration Department ( Mungchying masha rim jep Dap) kawn (Biometric System) ladat hte masha rim ai shaloi jep jen mat wa na re lam chye lu ai. Dai lam hte galaw mat wa ai shaloi gaw UNHCR Card lang tawn da ai ni gaw rim hkrum ai kaw na lawt lu nna, Card lang da ai ni hpe rim shut ai lam nbyin sa na rai nga ai.
The Mobile Immigration Enforcement System (MIES) masha jep jen rim hkawm ai shaloi ndai ladat hte Maigan bungli galaw masha hte Tsin-yam masha ni hpe lata yungnu dip (fingerprints) galaw nna, gara shara kaw mi rim ai rai tim lu gin hka mat wa na rai nga ai. Mungchying masha jep jen dap chyawm Tari wa Datuk Ishak Mohammad kawn Maigan masha yawng hte Tsin –yam masha yang gaw ndai jep jen ladat npu kaw jahpan bang da ra na re lam,tsun wa ai. “Shaloi she anhte ni rim jep wa ai ten, UNHCR Card ajet lang tawn ai ni hte masu lang ai ni hpe garan gin hka lu na rai nga ai”.Ndai ladat hpe lai wa sai shaning kawn hpang wa sai rai nga ai. Rai ti mung ndai jak a manu gaw RM- 8000 jaw ra ai. Shim lam shara amyu hpan 35 hta lu jai lang nna, masha langai a shingdu labau yawng hpe chye lu na rai nga ai. Ndai jak ni hpe Bali dap hte Rela( Mungdan shim lam hpung) ni hpe Mungchying masha jep jen dap kawn garan jaw mat wa na rai nga ai.
Ndai lam hpe Malay Mail (04-11.2008) kawn la da ai re.
Ka gale ai, Dure


text:
Jinghpaw Amyu sha ni a lapran Labau Sara Kaba langai hku nna masha chye law ai Sara Kaba Manam Tawng hpe Miwa Gumsan Mungdan Mangshi Mare kaba e August Shata manang langai hte ngai sa hkrum ai ten grai manu dan ai labau hte seng ai lam ni hpe hkaja chye lu ga ai, ahkyak ai langai gaw Sara Kaba Manam Tawng shi nan grai manu shadan hkang zing kyem tawn ai kaw na shaw la nhtawm madun sanglang ai laika buk kaba gaw Miwa Hkawhkam prat ban ten shagu na Lamu ga sumla ni rai nga ai, matsing ai daram nga yang ahkyak ai Miwa Hkawhkam Pratban(Dynasty) 10 daram yawm htum nga lai wa yu sai rai nna Qin Dynasty prat hpang kaw na Jinghpaw WP ni nga shanu ai Wunpawng Mungdan gaw Miwa Hkawhkam ni up hkang ai lamu ga re ngu masat la tawn hkrum ai ginra re hpe Dynasty shagu na Lamu ga sumla ni hpe yu yang asan sha chye lu ai. Wunpawng Mungdan gaw jasam maigan ni yawng e ra marin nga ai lamu ga ginra rai nga ai hpe mung asan sha chye na ra nga ga ai.
Qin (Ch'in) Dynasty - 221-206 BCE
Han Dynasty - 206 BCE-220 CE
"Period of Disunity"/ Six Dynasties Period - 220-589 CE
Sui Dynasty - 581-618 CE
Tang (T'ang) Dynasty - 618-906
Song (Sung) Dynasty - 960-1279
Ming Dynasty - 1368-1644
Qing (Ch'ing) Dynasty - 1644-1912


text:
Jinghpaw Mung Uru Seng Maw, Sang Hka maw kaw January (15) laban ya shani hpyen la ni gap ai majaw mung shawa masha (3) si nna, marai (5) ram hkala mat ai lam na chye lu ai. Asak kaba sai Dinggai langai gaw lagaw daw mat ai lam ya hte hkala hkrum ni hpe Lawng Hkang tsi rung kaw tsi tsi ya nga ai lam na chye lu ai. Mabyin gaw myen hpyen la ni kawn kani ya langai hpe hkap jahkring ai hta dai kani ya gaw hkrit nna hprawng ai kaw myen hpyen la ni gaw sinat hte moi joi hkan gap sharu bun ai majaw mara kata mare masha ni asak sum mat wa ai re lam na chye lu ai.
MYEN HPYEN LA NI MARA KATA MARE MASHA NI HPE GAP SAT
Jinghpaw Mung Uru Seng Maw, Sang Hka maw kaw January (15) laban ya shani hpyen la ni gap ai majaw mung shawa masha (3) si nna, marai (5) ram hkala mat ai lam na chye lu ai. Asak kaba sai Dinggai langai gaw lagaw daw mat ai lam ya hte hkala hkrum ni hpe Lawng Hkang tsi rung kaw tsi tsi ya nga ai lam na chye lu ai. Mabyin gaw myen hpyen la ni kawn kani ya langai hpe hkap jahkring ai hta dai kani ya gaw hkrit nna hprawng ai kaw myen hpyen la ni gaw sinat hte moi joi hkan gap sharu bun ai majaw mara kata mare masha ni asak sum mat wa ai re lam na chye lu ai.
Labels: Jinghpaw Mung Shiga


text:
Kachin Alliance's hpawng hpe Ya ten American mung dan hta bawng ban hpawng galaw nga ai hku re.
Hpawng hta sadu shang lawm ai ni gaw,,
American mung dan state shagu na dat kasa gawng malai ni hte American mung dan hta nga ai uhpung u hpawng ni yawng a dat kasa myit su ni yawng mung sadu shang lawm ai hku re.
USA mung dan hta ya na zawn myu u hpung hkum hkra shang lawm bawng ban sawa ai gaw No.1 lang re ai lam mung chye lu ai.
Matut nna Wunpong myu sha ni yawng shang lawm mai ai Kachin alliance re lam chye lu ga ai.
Gaw da tara hte yaw shada ai lam,Myu sha ni gara hku rawt galu kaba sa wa na lam matut bawng ban nga ai lam,Matut nna yawng a matu akyu nga ai u hpung u hpawng,yawng a gawng malai tai wa lu u ga ..matu kyu hpyi myit dum,Hpaji jaw ya na matu shana dat nngai law...
Photo by Kachin alliance's
Kachin Alliance's 2014 National Conference begins in Arlington TX on Aug 30, 2014
EC members and Representatives of KA's network organizations engaged in discussions on Advocacy works and constitution.


text:
skip to main |
skip to sidebar
Tara n shang
Myitrum
Manang ni, “Tara n shang ” ngu ai, M Ga shagawp re yaw. 30.1.2-13
shana gaw shana tup myawk ngoi ai nga ma ai. Gara kaw na gara de gap ai kun n
chye ai. Mani hte mana gaw grai zim ai. Lajayang e shara la tim, M num ni garai
n wa nga ma ai da. M ni a masing gaw, moi Kala jarit Nam-yun, Pangsau de majan
gasat ai hpang, Shanhte ma mat ai hpyen jarik arang shakaw la ai hku nna, Putau
e hpyendap jung la mat ai zawn, ya mung, Lajayang grup-yin Nalung lawm rai,
grai dam hkra hpyen-dap kaba galaw kau na masing nga malu ai nga nna, tsun
shajang nga ma ai. LZ e gaw Kalaw dap ni transfer na re nga, galoi mung n mai
byin u ga i. Kyu jawm hpyi ga.
JIC


text: Lashio daju Lashio daju myen hpyen asuya hpyen da hk-l-y (68) na Du Kyaw Haing wa woi awn ai hpyen hpung na hpyen la marai (6) gaw, Shanglawt KIA hking bu hpun nna, Nampakka - Humung ninghtawn, Hanggai mare na Slg. U Ze Ya a nta kaw, jahpawt (3:00am) daram hta gumhpraw sen (13) hte ja ta chyawp langai mi hpe atik anang shang gasawk mya la mat wa ai lam na chye lu ai. Dai Shanglawt hking buhpun da ai myen hpyen la ni gaw myen ga shaga ma ai rai nna, marai (6) hta na marai (4) gaw sinat laklak hpai ma ai lam myi chyaw mu dum nta masha ni kawn tsun sha na wa ai. Myen hpyen la ni gaw Kutkai - Lashio lam ntsa hta hkawm sa/wa galaw ai modaw ni hte mung mare masha ni kaw na gumhpraw shagyip shagyeng mya sha ai lam jahkring hkring byin nga ai lam na chye lu ai.


text:
Pranwan Ladaw Laban (2) Hta Hti Ang ai Ja Chyum Mungga ni
Chyum Mungga Daw (1)
1 Samuela 3: 3-10, 19
Ya hti na gaw, Samuela Laika Langai hta na rai nga ai.
Samuela gaw Madu a nawku nta hta, Karai Kasang a chyoi pra ai sumpu tawn da ai shara e yup nga yang,4Madu shi hpe shaga wu ai. Samuela gaw, Nang e nga nngai, ngu nna htan wu ai. Shaloi hkinjawng agyi Eli hpang de gat sa nna, Nang shaga ai majaw, wa ring ngai, ngu wu ai. Eli gaw, Ngai n shaga ai; naw yup nga su, ngu nna tsun jang Samuela wa nna bai yup nga ai. Bai Madu gaw, Smmuela e, ngu nna shi hpe bai shaga wu ai. Shi mung rawt nna Eli hpang de sa nhtawm, Nang shaga ai majaw wa ring nngai, ngu wu yang, Eli gaw Ngai sha e, ngai n shaga ai; bai wa yup nga su, ngu dat wu ai. Ya Samuela gaw Madu a lam hpe atsawm sha garai n chye nga ai; Madu mung shi a mungga shi hpe garai n tsun dan wu ai.
Masum lang ngu na hta Madu gaw Samuela hpe shaga wu ai. Shi mung rawt nna Eli hpang de sa nhtawm, Nang shaga ai majaw wa ring ngai, ngu wu yang, dai ma hpe Madu shaga nga ai gaw Eli dum wu ai. Dai rai ai majaw Eli gaw, Naw wa yup nga su; ya na lang bai shaga jang, Madu e, tsun rit; na a shangun ma madat nga nngai, ngu nna htan u, ngu dat wu ai. Shing rai Samuela bai wa nna, shi a shara e yup nga ai. Shaloi Madu sa tsap nna, shawng na zawn, Samuela, Samuela nga nna, shaga wu ai. Samuela mung, Tsun rit; na a shangun ma madat nga nngai, ngu nna htan wu ai. Samuela kaba wa nna, Madu shi hte rau nga nga ai; shi n-gun matsing ai Madu a mungga langai mi pyi n nga ai.
Ya hti ai gaw, Karai Kasang a Mungga rai nga ai.
Chyum Mungga Daw (2)
1 Korinhtu 6: 13-15, 17-20
Ya hti na gaw, Korinhtu masha ni hpang de, San Pawlu Shagun dat ai Laika Langai hta na rai nga ai.
Hpu nau ni e, Masha a hkum hkrang gaw n se n sa ai amu a matu n re ai sha, Madu a matu rai nga ai; Madu mung dai hkum hkrang a matu rai nga ai. Karai Kasang gaw Madu Hkristu hpe jahkrung sharawt la sai rai nna, anhte hpe mung shi a n-gun atsam hte jahkrung sharawt la na mi ai. Nanhte a hkum hkrang ni Hkristu a daw shan ni rai nga ai hpe nanhte chye chyalu rai nga myit dai; Madu Hkristu hte matut manoi nga ai wa gaw, nsa wenyi a lam hta Madu hte langai sha tai wa nga ai.
Dai rai nna, n se n sa ai amu hpe koi kau nga mu. Masha galaw ai shut hpyit mara kaga hte gaw, tinang a hkum hkrang a shinggan e galaw nga ai; n se n sa ai amu galaw ai wa chyawm gaw shi a hkum hkrang hpe nan shut hpyit da wu ai. Ya nanhte a hkum hkrang gaw Chyoi Pra ai Wenyi sa nga ai htingnu rai nga ai hpe nanhte chye nga myit dai. Nanhte tinang hkum hpe madu lu ai n rai; Nanhte a matu jahpu manu jaw ya nna mari da sai ni rai nga myit dai. Dai re ai majaw, nanhte a hkum hkrang hte Karai Kasang hpe shagrau sha-a nga mu law.
Ya hti ai gaw, Karai Kasang a Mungga rai nga ai.
Kabu Gara Shiga
Yawhan 1: 35-42
Ya hti na gaw, Yawhan a Laika hta na Madu a Kabu Gara Shiga rai nga ai.
Yawhan hte shi a sape lahkawng rau tsap nga ma ai rai nna, Yesu lai sa wa ai. Shaloi Yawhan gaw, Shi hpe mada yu nna, Yu mu, dai wa gaw, Karai Kasang a sagu kasha rai nga ai, ngu mu ai. Dai sape yan gaw shi tsun ai ga na nna, Yesu kaw hkan sa ma ai. Yesu gaw gayin yu nna, dai yan hkan sa ai hpe mu wu yang, nan hpa tam myit ta? ngu nna hkap san mu ai. Shan gaw, Rabai e, nang ganang nga n ta? ngu nna Shi hpe n htang san mu ai. Rabai a lahcyum gaw, “Sara” nga ai rai nga ai. Yesu gaw, sa marit, shaloi nan mu na marin dai, ngu nna shan hpe tsun wu ai. Dai re ai majaw, shan hkan sa nna, Shi nga ai shara ganang re ai mung mu ma jang, dai shani tup Shi hte rau nga nga ma ai; dai ahkying gaw, shana maga ahkying mali daram rai nga ai.
Yawhan tsun ai ga na nna, Yesu kaw hkan sa ai yan hta na langai mi gaw, Simun Petru a kanau Andre rai nga ai. Dai wa gaw shi a kahpu Simun hpe jahpawt manap e mu hkrum nna, an gaw Messiah hpe mu saga ai, ngu nna shi hpe tsun dan ma ai. Messiah ga lachyum gaw, “Hkristu” nga ai, rai nga ai. Shaloi Andre gaw Yesu hpang de shi hpe woi wa wu ai. Yesu gaw shi hpe hkap yu nna, nang gaw Yawhan a kasha Simun rai nga ndai: ya kaw na nang hpe, Kehpa ngu nna shamying na ra ai: Kehpa a lachyum gaw, “Lunghkrung” nga ai, rai nga ai.
Ya hti ai gaw, Madu a Kabu Gara Shiga rai nga ai.


text:
Laudato Si
Daw (1) - Tsawra ai shiga madat nu wa hpu nau ni, ndai sim sa ai lam hpe jawm makawp maga ga ngu ai lamang kaw nna sim sa ai lam hte seng nna nawku hpung a sharin shaga lam ni, hpaji ning hkring ni a sharin matsun lam ni, bai aten ladawn hta hkan nna byin pru wa ai sim sa ai lam hte seng ai chye ging ai lam ni hpe tang madun nga ai rai nga ai. Shing gyim masha shada da ganawn mazum ai lam hta tara rap ra ai lam ni nnga ai majaw, adip arip di ai roi rip dang sha ai lam ni a majaw, nsim nsa re ai lam ni, majan hte jahten sharun lam ni, shing gyim uhpung uhpawng, mung daw mung dan ni hta byin pru nga ai rai nga ai, dai zawn sha, shing ra tara makau grup yin hpe hkungga manu shadan ai lam ni nnga ai a majaw hte, shing ra tara nhprang sut rai ni a ntsa ntara ai masa hte hparan asung jashawn ai lam ni galaw nga ma ai majaw mung shing gyim uhpung uhpawng, shing gyim prat hta sim sa ai masa ni nnga byin ai masa hpe anhte hkrum hkra nga ga ai rai nga ai. Dai re ai majaw ndai lamang kaw nna makaw grup yin makawp maga lam hte seng ai lam ni, mungdan nhprang sut rai hte seng nna daw dan hparan asung jashawn jai lang ai lam hte seng ai lam ni hpe mung, dang lu ai daram sawk sagawn nna tang madun nga ai rai nga ai.
Ndai lamang kaw nna matut tang madun mayu ai lam gaw, dai ning 2015 ning May shata 24 shani nhtoi hte, ndau shapraw shabra dat ai wa sarabyin Francsi a Laudato Si ngu nna Latin ga hku shamying ai, anhte yawng a shanu shing byin shara mungkan ga hpe lakawn la ra ai lam ngu ai, wa sarabyin Francis a sharin matsun hpe byin mai ai daram jinghpaw ga hku gale nna daw hte daw rai shapoi ya mat wa na ngai, grai manu dan ahkyak ai wa sarabyin a sharin lam rai nga ai majaw matut manoi nhprai ai sha bat shagu hkap ala madat nga ga ngu nna mung n gun jaw mayu nnga ai.
Ndai Laudato Si ngu ai, makau grup yin makawp maga lam hte seng nna sharin mastun ai wa sarabyin Francis a sharin matsun hpe ntsa lam maram dat yang daw kaba kyu garan da ai hpe mu lu nga ai.
Daw kaba langai ngu na hta, anhte yawng a shanu shing byin shara rai nga ai mungkan ndai dai ni gara masa byin nga sai ngu ai lam hpe tang madun da nga ai, ndai daw kaba npu hta dai ni na anhte a mungkan tha byin pru nga ai makau grup yin hten za nga magang sai mabyin masa hte baza nga magang nga sai anhte jawm marawp nga ai nbung hte seng ai lam, hka hte seng ai lam, atsam ningja marai ning sam hkrat yawm wa nga sai dai ni na anhte a shing gyim asak aprat hte shing gyim uhpung uhpawng ni a lam, mungkan mung dan langai hte langai nrap nra byi nga ai masa lam ni hte dai lam ni hte seng nna hparan mahtai tam ai lam ni hta tang ndu ningra ai lam ni nga nga ai masa lam ni hpe tang madun da nga ai.
Lahkawng ngu na daw hta gaw, mungkan ga gaw karai kasang hpan da lam re ngu ai masa hpe grau mu mada wa hkra, makam masham e jaw ai nhtoi hte seng ai lam, ja chyum mungga ni kaw nna sharin matsun ya ai nhtoi machye machyang ni a lam, mungkan pin ra a mau hpa mung sung mabyin lam ni, hpan da hkrum ai arung arai nga yawng nga pra hte, hpan da hkrum ai hkrung mahkrung ni a lapran mai kaja ai makyit mahkai hkri shawn lam ni nga nga na matu matsun sharin lam ni, ndai lam ni mahkra langai hte langai mahkri shawn hkat nga ai masa lam ni, ndai mabyin lam ni mahkra hpe madu yesu yu mada mara nga ai lam ni hte seng ai lam ni hpe tang madun da nga ai.
Masum ngu na daw kaba hta gaw, shing gyim masha ni a majaw mungkan makau grup yin shing ra masa hten za lam ni byin pru shangun nga ai ngu ai lam hpe madi madun da nga ai. Ndai daw kaba npu hta, shing gyim masha ni galaw shapraw gyin shapraw ai jak rung jak rai hpaji ni hte seng ai lam ni, ndai jak rung jak rai ni hte shayan nna mungkan ting mare kaba langaim zawn byin nga nna shara langai hte langai madin din da nmai ai dai ni na prat masa hte seng nna tang madun da ai hpe mu lu nga ai.
Daw kaba mali ngu na hta gaw, makau grup yin shingra masa hte seng nna hkum zup byin ging ai masa hpe sharin matsun da nga ai. Dai hta makau grup yin shingra masa, sut masa hte shingyim nga pra masa ni a lapran na matut mahkai mahkrai shawn hkat nga ai lam hte seng ai lam ni, htung hkying lai htung masa ni, shing gyim masha ni a shani shagu na sak hkrung nga pra ai lai ladat masa ni, masha law law a mai kaja ai akyu a matu myit shalawm nna mai kaja ai magam bungli jawm gun hpai ai lai ladat masa ni, ban hte ban matut sak hkrung nga pra wa na hpang na ban na masha ni a matu mara mung, myit shalawm magam bungli shachyan daw dan hparan ra ai masa lam ni hpe matsun sharin da ai lam hpe, ndai daw kaba mali ngu na hta mu lu nga ai.
Manga ngu na daw kaba hta gaw ya ya ta tut galaw ra ai lam ni hpe matsu da ya nga ai. Ya galaw ra na ngu ai lam ni hta, mungkan mung dan ni a lapran shada da jawm bawng ban jahkrum nna jawm daw dan galaw ra ai lam ni, tinang nang a mung dan gin ra hta hkan nna jahkrat galaw ra na masing masa nnan ni, makau grup yin shing ra masa hte seng nna mung, nhprang sut rai ni hpe asung ashawm jai lang ai lam ni hte seng nna mung, daw dan hparan ai lam ni hta asan sha yawng chye na mu mada lu ai masing masa ni nga ra ai lam hte seng ai lam ni, shing gyim masha ni shing gyim sari hte hkrak nga pra sak hkrung nga sa nga lu na matu, mung masa hte sut masa masing masa ni a lapran htap htuk ai masa ni hte seng nna mastun sharin shaga ai lam ni, bai makam masham ning mu hte hpung tang hpaji ning mu ni a laran jahpra la ra ai ning mu lam ni hte seng nna sharin matsun ai lam ni hpe ndai daw manga hta mu lu nga ai.
Kru ngu na daw kaba hta gaw, makau grup yin shing ra masa hte seng ai machye machyang ni hte wenyi sak hkrung nga sa lam ni hte seng nna sharin matsun ai lam ni galaw da nga ai. Ndai matsun sharin ai daw hta, galai shai la ra ai nga sat nga sa prat nnan msa hte seng ai, shing gyim masha hte makau grup yin shing ra masa lapran nga nga ra ang ai lam ni hte seng ai hpaji machye machyang ni, hten za mat sai shingra tara masa ni hpe gara masa ganing rai bai gram gaw gap la ra ai ngu ai lam hte seng ai hpaji machye machyang ni, dai zawn rai galaw ai a marang e lu la wa na kabu gara ai lam hte sim sa ai lam hte seng ai lam ni hpe sharin matsun da ya nga ai zawn karai kasang hte shi a hpan da hkrum ai tu matu hkrung mahkrung mahkra a lapran na kanawn mazup makyit mahkrai nga ai lam ni, bai hpan da hkrum ai lam ni mahkra a hkaw hkam jan Nu Maria hte seng nna sharin matsun ai lam ni lawm nga ai.
Ndai Laudato Si ngu ai wa sarabyin Francis a, makau grup yin mungkan ga hpe lakawn la ra na lam hte seng ai sharin matsun laiki hpe jahtum hta akyu hpyi ga lahkawng hte gyin chyum dat da nga ai. Langai ngu na akyu hpyi ga gaw mungkan ga a matu hpyi ya ra ai anhte a akyu hpyi ga rai nna, lahkawng ngu na akyu hpyi gaw, hpan da hkrum ai arung arai ni mahkra hte myit jawm hpawm nna jawm hpyi ra ai akyu ga rai nga mali ai.
Tsawra ai shiga madat nu wa hpu nau ni ya tang madun lai wa ai lam ni gaw wa sarabyin a mastun laika hte seng nna malawm ni hpe ntsa lam tang madun dat ai lam sha rai nga ai, kata lam hpe gaw ya du wa na ra ai bat kaw nna daw hte daw matut manoi tang madun mat wa na nngai ngu tsun let dai ni na lamang hpe ndai kaw naw jahkring sai rai.
Daw (2) - Tsawra ai shiga madat nu wa hpu nau ni shing gyim masha shada da ganawn mazum ai lam hta tara rap ra ai lam ni nnga ai sha n ga, adip arip roi rip dang sha ai lam ni nga ai a majaw, shing gyim uhpung uhpawng, mung daw mung dan ni hta nsim nsa re ai lam ni, majan hte jahten sharun lam ni byin pru ai rai nga ai, dai zawn sha, shing ra tara makau grup yin hpe hkungga manu shadan ai lam ni nnga ai a majaw hte, nhprang sut rai ni a ntsa n tara ai masa hte hparan shaw jai lang ai lam ni galaw nga ma ai majaw, shing gyim uhpung uhpawng, shing gyim prat hta sim sa ai masa nnga byin ai lam ni hpe shing gyim masha ni hkrum hkra nga ga ai rai nga ai.
Dai re ai majaw ndai sim sa ai lam hpe jawm makawp maga ga, ngu ai lamang kaw nna, wa sarabyin Francsi a Laudato Si ngu shamying ai, anhte yawng a shanu shing byin shara mungkan ga hpe lakawn la ra sai, ngu ai sharin matsun lam hpe daw hte daw rai shapoi ya nga ga ai rai nga ai.
Ndai bat na lamang hta gaw anhte yawng a shanu shing byin shara rai nga ai mung kan ga ndai hta hpa ni byin nga sai ngu ai daw hpe tang madun na nngai.
Anhte marawp nga ai nbung ni nsan mat wa ai, hka ni nsan mat wa ai ngu ai masa hpe shing gyim masha ni a prat daw chyen masa madang hte shani shagu hkrum kadup nga ra saga ai rai nga ai. Jak rung kaba hkan na shaprawt dat ai jak sau wan hkut ni a majaw shing gyim masha ni a hkam ja lam hpe grai dam lada ai masa ja ja ahtu hkra shangun nga sai rai nga ai, ndai lam ni a majaw wan lam hte ru ai shing gyim masha ni a asak ni aten garai ndu shi yang si hkrum ai lam ni, machyi makaw hkrum ai lam ni byin hkrum nga ai, grau nna matsan mayan re ai masha ni ndai masa hpe hkam sha nga ra masai rai nga ai. Bai htaw wa htaw sa hkawm wa hkawm sa hta jai lang ai jak ni hkan na pru ai sai wan hkut ni a majaw nbung ni, hka ni baza mat ai, jak rung hkan na kabai shapraw ai gung lawm ai baza ni, hkai lu hkai sha ai hkan asung jashawn jai lang ai, latung shing tai sat tsi, tsing sat tsi hte kaga tsi mawan hkum sum hpa a majaw mung nbung, hka hte lamu ga sau ni hten za lam byin pru shangun nga ai rai nga ai. Prat dep hpung tang jak hpaji ni hte sha ndai zawn re ai mang hkang lam ni hpe ran hparan la lu na re ngu nna tang madun nga chye nga ma ai. Kaja wa ta tut hta gaw ndai zawn re ai langai hte langai matut hkri shawn ai masa ni nga nga ai mang hkang lam ni hpe dai jak hpaji ni hte sha nlu hparan la lu mai ai ngu ai lam ni dan dawng nga ai. Mang hkang lama ni hparan na matu galaw shapraw dat ai lam langai gaw kaga mang hkang langai hpe sha bai shabyin shapraw dat ai masa byin pru nga ai.
Shing gyim masha ni shara magup kabai shapraw ai baza bala ni hte seng nna mung ahkyak shatai myit shalawm ai lam galaw ra ga ai. Dum nta ni hte jak rung ni hkan kaw nna shing gyim masha ni kabai shapraw dat ai baza bala ni, tsi rung tsi gaw ni hkan na kabai shapraw ai baza bala ni, dum nta wa hpang gaw gap ai hkan run sharu ai hkan kaw nna pru wa ai baza bala ni, mi hprap hpung tang hpaji hte seng ai jak rung shara ni hkan na kabai shapraw ai baza ba al ni, ndai ni gaw shaning shagu ton wan lam hte ru nna law la nga ai. Ndai shing gyim masha ni kabai shapraw ai baza ni a law malawng gaw hten yat mat na matu grai yak ai baw baza ni rai ma ai zawn, radio active ngu ai radio dat jasat ni shapraw lu ai, shing gyim masha ni hpe jam jau jaw lu ai gung dat nsa ni pru shangun lu ai baza ni rai nga ma ai. Dai re ai majaw anhte shing gyim masha ni a shanu shara mung kan ga ndai gaw grai kaba ai baza sum pum kaba zawn byin nga sai rai nga ai.
Mungkan jut shara shagu hta, asak kaba sai masha ni a tsun madai ai lam ni hpe na lu nga saga ai, shanhte malawng tsun nga ma ai lam gaw, moi shawng de kalang mi grai tsawm htap lai wa yu ai shara ni ya gaw baza bala ni hte kaput nga mat masai ngu ai lam rai nga ai. Jak rung hkan na kabai shapraw ai baza ni hte dat jasat rawng ai kun rai ni law law asung jashawn jai lang ai lam ni a majaw shing gyim masha ni asak gadun ai, mayat maya lam ni hta ahtu hkra ai lam ni byin pru shangun lu nga ai, rai tim mung shing gyim masha ni gaw hkam ja lam hte seng nna grai dan dawng ai masa hte ja ja ahtu hkra machyi lam ni n byin pru ding sa hpa ahkyak n shatai ai sha nga chye nga ma ai.
Ndai zawn re ai mang hkang byin pru ai lam gaw arung arai ni hpe kalang sha lang nna kabai kau ai lai ladat ni a majaw mung rai nga ai. Ga shadawn langai tsun madi madun ga nga yang, anhte htuk shapraw dat ai mai sau je pa ni a malawng maga gaw bai kahtap jai lang lu hkra n galaw ai sha kabai kau ai rai nga ai. Anhte shing gyim masha ni hku nna shing ra masa ngu ai tha, mu mada lu mai ai bai gayin asung jashawn mat wa ai ngu ai mabyin hpe, hkaja kasi la na matu grai yak nga ga ai. Shing ra masa hta mu mada lu ai lam gaw, hpun kawa ni hku nna tsing nam sha ai du sat ni matu malu masha tai ya ai, dai tsing nam sha ai dut sat ni gaw shan sha ai du sat ni a sha hpa tai ya ai, dai shan sha ai du sat ni shapraw ai baza ni gaw hpun kawa hpan nnan law law hpe bai shabyin shaprat ya nga ai rai nga ai. Shing gyim masha ni shapraw ai jak rung hkan na pru ai kun rai ni gaw dai zawn re ai masa nlawm nga ai. Ya ndai prat ban na masha ni hte htawm hpang ban nga pra na masha ni, matut manoi asung jashawn bai gayin jai lang mat wa lu ai baw masa masing ni anhte hta n nga nga ga ai. Bai jat wa, prut wa ai ngu ai masa nnga ai baw nhprang sut rai ni hpe shadawn sharam nna shaw jai lang ai, asung jashawn ra ai shara ni hpe byin mai ai daram shayawm ai, bai kahtap nna asung jashawn lu hkra lajang ai ngu ai masa ni nga ra na rai nga ai.
Ndai zawn re lam ni hpe myit shalawm masing masa jahkrat ai rai yang chyu sha, anhte a shanu shing byin shara mung kan pyin ra hpe jahten nga ai, lang nna kabai kau ai ngu ai lai htung masa ni hpe ning hkatp ma nga kau lu na rai nga ga ai. Rai tim mung ya du hkra mu mada lu nga ai masa gaw ndai zawn re ai lam ni hpe myit shalawm nna masing masa jahkrat ai lam ni nmu mada ai daram masa naw rai nga ai.
Tsawra ai shiga madat nu wa hpu nau ni ya tang madun nga ai lam gaw Laudato Si ngu Latin ga hku shamying ai, anhte yawng a shanu shing byin shara mungkan ga hpe lakawn la ra sai, ngu ai makau gyup yin shing ra masa hte seng nna wa sarabyin Francis a madi madun sharin matsun hta na sharin shaga lam ni hpe tang madun nga ai lam rai nga ai, ya du wa na bat lamang hta gaw du hkra ladaw ngu ai gaw yawng a mai kaja ai lam a matu re nga nna wa sarabyin madi madun da ai lam ni hpe matut nna tang madun mat wa na nngai matut nna hkap ala madat nga ga.
Daw (3) - Climate as a common good
Tsawra ai shiga madat nu wa hpu nau ni shing gyim masha shada da ganawn mazum ai lam hta tara rap ra ai lam ni nnga ai sha n ga, adip arip roi rip dang sha ai lam ni nga ai a majaw, shing gyim uhpung uhpawng, mung daw mung dan ni hta nsim nsa re ai lam ni, majan hte jahten sharun lam ni byin pru ai rai nga ai, dai zawn sha, shing ra tara makau grup yin hpe hkungga manu shadan ai lam ni nnga ai a majaw hte, nhprang sut rai ni a ntsa n tara ai masa hte hparan asung jashawn ai lam ni galaw nga ma ai majaw mung shing gyim uhpung uhpawng, shing gyim prat hta sim sa ai masa nnga byin ai lam ni hpe shing gyim masha ni hkrum hkra nga ga ai rai nga ai.
Dai re ai majaw ndai sim sa ai lam hpe jawm makawp maga ga, ngu ai lamang kaw nna, wa sarabyin Francsi a Laudato Si ngu shamying ai, anhte yawng a shanu shing byin shara mungkan ga hpe lakawn la ra ai, ngu ai sharin matsun lam hpe daw hte daw rai shapoi ya nga ga ai rai nga ai. Ndai bat na lamang hta gaw, du hkra ladaw ngu ai gaw yawng a mai kaja ai lam a matu re nga nna wa sarabyin madi madun da ai lam ni hpe tang madun na ngai.
Du hkra ladaw ngu ai gaw yawng a mai kaja ai akyu a matu rai nga zawn, yawng hte seng ai, yawng a matu yaw shada da lajang da ai lam nan rai nga ai. Mung kan shadang nna maram tsun ga nga yang, ndai du hkra ladaw ngu ai gaw shing gyim masha ni a sak hkrung lam a matu nnga nmai ra a hkyak ai lam ni a lapran langai hte langai grai sung ai masa hte hkri shaw nga ai masa lam rai nga ai. Ya dai ni na aten mung kan kahtet shadang rawt tsaw jat wa ai masa hpe anhte hkrum kadup nga saga ai ngu ai lam hpe mung kan hpung tang hpaji ning hkring ni yawng maren mara myit hkrum ai, nsen langai sha shapraw nga ma ai rai nga ai. Lai wa sai ndai 10 ning laman hta sha, mung kan kahtet shadang tsaw jat wa ai mabyin hte rau pang lai hka madang rawt tsaw jat wa ai, bai dai kaw nna shing ra tara hte seng nna byin pru ai mabyin ni grau laja lana ladu shalai byin pru wa ai. Nkau mabyin ni nga yang hpung tang hpaji ning hkring ni tau nau tsun maram nlu mai ai masa ni byin pru wa ai.
Dai re ai majaw ndai zawn re ai masa hpe shing dang da lu na matu, shing gyim masha ni hku nna tinang a nga pra ai sat lawan ni, kun rai htuk shapraw ai lai ladat ni, kun rai ni hpe asung jashawn jai lang ai lai ladat ni hpe gram lai ai lam ni galaw ra saga ai ngu ai lam hpe shadum ya nga ai.
Mung kan ga kata shamu shamawt lam ni, jan shata shagan ni a shamu shamawt lam hta galai shai lam ni a majaw mung, mungkan katsi kahtet shadang ni hta galai shai lam ni byin pru ai ngu ai masa mung teng nga ai. Rai tim mung, ndai shaning 10/ 20 laman mung kan hta byin pru nga ai mungkan kahtet shadang rawt tsaw jat wa ai lam gaw Greenhouse ngu ai, shing gyim masha ni e galaw shapraw ai carbon dioxide, methane, nitrigin oxide, hte kaga dat nsa ni a majaw re nga nna hpung tang hapji ning hkring ni kaw nna sawk sagawn hkaja madi madun da ai lam ni nga nga nga ai. Jan kaw nna mung kan ga de du shang wa ai jan kahtet shing kang, mungkan ga hpe hkra nna bai nhtang mat wa ai hte lamu ntsa hta bra hten mat wa ra na masa hpe ndai dat nasa ni ding bai ding na jaw nga ai nga nna sawk sagawn da nga ma ai. Ndai lam a mang hkang madung gaw jak rung jak rai ni hpe shakri lu na matu, mungkan mung dan shara shagu ngu na daram hta jak wan sau ni hte, nlung nra wan n ga ni hpe ladu shalai nna nat lang asung jashawn jai lang nga ai majaw rai nga ai. Kaga ahkyak ai lam kaba langai mi gaw lamu ga hpe ladu shalai jai lang ai lam ni a majaw re, lamu ga hpe ladu shalai jai lang ai ngu ai hta hkai lu hkai sha lam ni galaw na ngu ai yawng sing lam hte nam maling kaba law law hpe hkyen nat jahten kau ai lam ni a majaw mung rai nga ai.
Ya na zawn mung kan kahten shadang raw tsaw jat wa ai a majaw, mung kan nbung shamu shamawt masa hta ja ja ahtu hkra ai lam ni byin pru shangun ai, dai kaw nna hkrit hpa kalai shai lam ni byin pru wa ai, dai kalai shai lam ni gaw shing gyim masha ni sak hkrung nga pra lam hta nnga nmai ahkyak ai lam ni rai nga ai, lu lang hka ni hpe ahtu jahten ya ai lam ni shabyin ai, mungkan hta nga ai shing gyim masha ni jai lang asung jashawn ra ai tsam n gun ni hpe ahtu hkra shangun ai, kahtet ai shara buga ni hkan hkai lu hkai sha lam kaw nna pru ai hkai nmai pru shadang ni hpe ahtu hkra shangun nna pru shadang yawm hkrat ai lam ni byin pru shangun ai, hkai nmai myu baw hpan nkau ni mat hkoi mat wa ai lam ni byin wa ai.
Mung kan a dung dung hte ding da matu jahtum kaw na hka gye bum ni ru byawng wa ai majaw Methane ngu ai dat nsa law law hkrit hpa shadang shabyin shapraw ai, gye bum ni ru byawng wa ai hte gapyawn nna dai hka gye bum ni hta gye rawng nga ai arung arai ni hten yat mat wa ai lam ni byin pru ai hte carbon dioxide dat nsa byin pru shangun ai, ndai zawn byin ai masa hta maga mi de mung shing gyim masha ni a jahten shaza lam ni a majaw, du hkra ladaw galai shai lam hpe shayawm ya lu ai marang law maling kaba ni hkoi mat wa ai majaw lam magup hta grau sawng ai lam ni byin pru ai.
Carbon dioxide dat nsa ni rawt jat lam byin ai a majaw pang lai kata acid dat ni grau law jat wa ai, dai kaw nna pang lai kata hta galai shai lam ni hpe byin pru shangun ai. Ya na masa zawn sha anhte matut nna naw galaw nga ga ai rai yang, ndai tsa ban laman hta sha du hkra ladaw hte seng nna lak lai ai galai shai lam hpe anhte mu lu na ga ai, shing ra masa hte seng ai lam hta tak maram nlu mai ai galai shai kaba ni byin pru nna de a hkrit hpa akyu ni hpe shing gyim masha ni hkrum kadup ra na rai ga ai.
Ga shadawn pang lai hka madang tsaw raw wa ai a majaw grai hkrit tsang hpa lam ni hkrum kadup wa lu mai ai. Anhte myit dum mai ai lam gaw, mung kan shing gyim masha ni a sum pum mali kaw nna sum pum langai mi daram gaw pai lai gin gau makau, pang lai hte ni nawn ai shara ni hkan mare de nna shanu nga ma ai, ngu ai lam hte, mung kan hta kaba hkyik hkam dik ai mare myo kaba nkau mi mung pang lai gin gau makau hta de da ai re ngu ai lam rai nga ai.
Du hkra ladaw galai shai lam ngu ai gaw mung kan hte shadang ai mang hkang lam rai nga ai hte, shing gyim masha ni a makau grun yin, sut masa mung masa, shing gyim nga pra masa yawng hpe ahtu hkra shangun nga ai mang hkang mung rai nga ai. Dai ni na prat anhte shing gyim masha ni hkrum kadup ngu ai kaba dik ai mang hkang lam ni hta nna langai mi mung rai nga ai. Ya du wa na ra ai shaning 20/ 30 ning laman hta grau nna sut masa lam hta galu kaba lam ni nau nnga shi ai mung dan ni hta hkra ahtu lam ni grau hkrum wa lu mai nga ai. Law malawng matsan mayan masha ni gaw, ndai zawn mung kan kahten shadang tsaw rawt wa ai a majaw byin pru ai tsin yam lam ni hkra ahtu lu mai ai shara buga ni hkan nga pra shanu nga ma ai rai ma ai. Shanhte a sak hkrung nga pra lam a matu, malawng maga hku nna nhprang sut rai ni hpe sha madung da nna shamyet shanat nga pra ma ai mung rai nga ma ai, ga shadawn, hkai lu hkai sha galaw ai, ngai hkwoi nga hkan sha ai, nam maling ni hpe machyu nna nga pra ai masa ni rai nga ma ai.
Du hkra ladaw galai shai lam a majaw byin pru lam ni hpe manga na matu arung arai lai ladat ni atsam ni ndai matsan masha ni hta n nga, shing ra tara hpyen hkrum wa yang mung hkap manga lu na atsam ni ning ra re ai masa mabyin hta, ndai matsan masha ni nga pra ra ai masa rai nga ai, ngam nga ai daw hpe du wa na ra ai bat lamang hta matut nna tang madun mat wa na nnga ai.
Daw (4) - Tsawra ai shiga madat nu wa hpu nau ni shing gyim masha shada da ganawn mazum ai lam hta tara rap ra ai lam ni nnga ai sha n ga, adip arip roi rip dang sha ai lam ni nga ai a majaw, shing gyim uhpung uhpawng, mung daw mung dan ni hta nsim nsa re ai lam ni, majan hte jahten sharun lam ni byin pru ai rai nga ai, dai zawn sha, shing ra tara makau grup yin hpe hkungga manu shadan ai lam ni nnga ai a majaw hte, nhprang sut rai ni a ntsa n tara ai masa hte hparan shaw jai lang ai lam ni galaw nga ma ai majaw mung shing gyim uhpung uhpawng, shing gyim prat hta sim sa ai masa nnga byin ai lam ni hpe shing gyim masha ni hkrum hkra nga ga ai rai nga ai.
Dai re ai majaw ndai sim sa ai lam hpe jawm makawp maga ga, ngu ai lamang kaw nna, wa sarabyin Francsi a Laudato Si ngu shamying ai, anhte yawng a shanu shing byin shara mungkan ga hpe lakawn la ra ai, ngu ai sharin matsun lam hpe daw hte daw rai shapoi ya nga ga ai rai nga ai.
Wa sarabyin tsun madi madun da ai lam langai gaw, du sat du myeng hpun kawa ni hku nna, du hkra ladaw hta byin pru nga ai galai shai wa ai lam ni hte htap htuk hkra hkan nga pra na matu nbyin mai wa ai majaw htawt nawt hkawm mat wa na matu shadut hkrum ai. Ndai zawt byin ai majaw matsan masha ni a sak hkrung nga pra lam hpe ahtu hkra shangun lam byin pru shangun nna tinang a dum nta buga ni hpe kau da, htawt nawt nga pra hkawm ra ai masa de bai du shangun ai. Ndai zawn htawt nawt nga pra hkawm ra ai majaw tinang a shawng lam gam maka hte seng nna mung, kashu kasha ma ni a shawng lam hte seng nna mung tau nau tsun tak nlu ai masa byin hkrum ai. Makau grup yin hten za mat wa ai mabyin ni a majaw matsan mayan hkrum ai, dai zawn rai mastan mayan hkrum ai prat kaw nna lawt lu hkra ngu ai masa hte htawt nawt sit nga pra hkawm ai matsan masha ni grai grai law ai mabyin ni nga lai wa yu ai. Ndai zawn re ai masha ni gaw, mung kan mung dan ni jawm myit hkrum da ai tsin yam hkrum masha ni ngu ai masat masa jahpan hta nshang ai majaw, mung kan mung dan ni a hkye mawoi garum ning tum lam ni mung ndai masha ni nlu ma ai. Tara shang masat garum ya ai lam ni nlu la ai, ning dang kau hkrum ai masa ni tha asak jasum kau ra ai ndai zawn re ai masha ni law law nga nga ma ai. Ndai zawn re ai masha ni a tsin yam lam ni hpe nmu, nna, nchye masu nna akatsi sha tawn kau ya ai masa ni grau grau chyam bra nga ai hpe myit npyaw hpa mu mada lu nga ai. Shawoi galoi nhkrum nmu yu ai madang hte dai ni na prat hta ndai zawn re ai masa byin pru nga ai rai nga ai. Ndai zawn jam jau tsin yam hkrum sha nga ai anhte a hpu nau ni hpe garum la na lit hprai ai lam gaw, uhpung uhpawng ngu nna jawm shanu nga pra nga ai anhte shada da da garum madi shadaw la hkat ra ai ngu ai myit masa ni hten run nga sai ngu ai lam hpe madi madun nga ai lam mung rai nga ai.
Du hkra ladaw galai shai lam hte seng ai mang hkang shabyin ai hta grau nna lit nga ai ni gaw, sut su nga mai ai ni, sut masa mung masa hte seng ai ahkaw ahkang, ahkang aya jum tek da ai ni rai chye ma ai. Dai re ai majaw du hkra ladawn galai shai wa ai lam ni a majaw byin hkrum wa ra ai tsin yam lam ni hpe byin mai ai daram shayawm jahkrat ya na matu dai masha ni tha lit grau nga nga ai. Ya mu mada nga sai kum la ni hpe maram yu yang, ya na zawn sha kun rai htuk shapraw ai asung jashawn jai lang ai masa lam ni n galai shai lu ga ai rai yang, grau sawng ai tsin yam lam ni hpe hkrum ra na ga ai rai nga ai. Carbon dioxide dat nsa hte du hkra ladaw hpe jam jau jaw lu ai kaga dat nsa ni htuk shapraw ai lam hpe shayawn jahkrat kau lu hkra, mung masa hte seng nna shatsawm jahtuk gram galai la ra na ra nan ra nga saga ai. Ga shadawn n lung nra wan n-ga nat jai lang ai lam hpe jahkring kau nna, de a shara hta bai gayin jai lang mai ai kaga hpan ni hpe asung jashawn jai lang ai lam ni galaw wa lu hkra, mung masa hku nna masing jahkrat ai lam ni galaw ra na rai nga ai. Clean and renewal energy ngu ai makau grup yin hpe hten za lam n byin shangun lu ai jak rung jak rai gawt shakri lu mai ai nhprang rai ni, mung kan shara magup hta ram daw nga nga ai. Hpung tang hapji ni hpe jai lang nna gram lajang jahtuk la ra na lam ni sha ra nga ai rai nga ai. Nkau mung dan ni hta ndai zawn gram jahtuk da ai lam ni galaw hpang nga masai rai nga ai, rai tim mung law htap ai ram gying ai madng de gaw garai ndu lu shi nga ai. Jak wan sau nau nsha ai sha kun rai htuk shapraw ai lam ni hte, jak rai ni hpe gawt shakri ai lam ni galaw lu hkra ja gum hpraw arang law law bang nna ladat nnan ni gyin shapraw ai lam ni, bai nhprawng rai, nhprang atsam ni hpe shayawm jai lang lu hkra ngu ai masa hte, ladat nnan ni hte dum nta wa hpang ni hpe gaw gap ai lam ni, mung dan nkau mi hta nga nga magang sai rai nga ai, rai tim mung ndai zawn re ai mai kaja ai lai ladat ni mung kan mung dan shagu de chyam bra wa na matu gaw grai nan naw ra nga mali ai, nga nna wa sarabyin a matsun laika hta madia madun da nga ai.
Hte Issue of Water
Bai, wa sarabyin Francis madi madun da ai ahkyak ai lam kaba langai mi gaw lu lang hka hte seng ai mabyin mang hkang rai nga ai. Ndai lu lang hka ngu ai gaw yawm htum mat wa lu mai ai baw nhprang sut rai hpan ni hta na langai mi rai nga ai. Galu kaba nga sai mung dan ni, lu su nga mai ai uhpung uhpawng ni hta, dai ni na aten hka hpe shadawn shadang nnga, ntaw ntsang hkrup mara jai lang ai, ru kabai kau ai lam ni galaw nga ma ai, ya na zawn sha matut hkawm sa na matu nbyin mai nga ai. Hkap la lu ai madang hta grai nan lai hkra, mung kan gin ding aga hpe anhte shaza nga saga ai hte, matsan jam jau lam ngu ai mang hkang lam hpe yan hparan ai lam anhte garai n galaw shi nga ga ai.
Lu lang hka ngu ai gaw anhte shing gyim masha ni asak hkrung nga pra lu na matu mung, nga yawng nga pra hkrung hkrung tu matu ma hkra a matu mung, nnga nmai ahkyak ai lam kaba rai nga ai majaw hka hte seng ai mang hkang lam gaw ahkyak dik ai mang hkang lam kaba langai mi rai nga ai.
Hkam ja lam a matu, hkai lu hkai sha lam a matu, jak rung kaba ni gawt shakri shamawt lu na matu san seng ai hka ra nga mali ai. Lu lang hka hte seng nna ra ai daram sha shaw len jaw lang ai masa ni nga lai wa sai rai tim, ya dai ni na aten ra ai hta jan hkra lang ai masa ni nga nga ai majaw hka hte seng ai mang hkang lam ni hpe kade nna yang hkrum kadup na rai saga ai. Hka len jaw shabra ya ai masa hpe madung da nna shamyet shanat nga ra ai Myo mare kaba ni law law hta hka dum hprut ai mang hkang lam ni hkrum ai aten ni nga ma ai.
Africa dan na masha ni grau nna hka mang hkang hkrum ma ai, lu lang hka lu la shara law law nlu ma ai, marang nhtu jan kri ai lam ni byin ai majaw hkai lu hkai sha lam ni tha mang hkang byin ai, hkai nmai pru shadang yawn ai lam ni hpe hkrum kadup nga ma ai rai nga ai. Mung dan nkau mi shara nkau mi hta lu lang hka alaw ahtam lu mai ai shara ni nga ai rai tim, nkau mung dan ni hta hka dum hprut ai, hkai lu hkai sha nlu ai masa ni byin pru ai.
Ahkyak dik ai anhte a mang hkang kaba langai mi gaw, matsan masha ni hku nna hkam ja lam a matu htap htuk ai, hka san ni nlu mai ai masa rai nga ai. N-san seng ai hka hpe lu lang nga ra ai majaw shani shagu masha law law hka hte seng ai machyi makaw hkrum ai, si hkrum ai lam ni byin ai. N-san ai hka lu lang ai majaw kan hkaw kan machyi byin ai, kan hte seng ai ana zinli ni byin hkrum ai, ma kaji ni law law asak sum ai lam ni byin hkrum ra ga ai rai nga ai, nga nnna wa sarabyin Francis madi madun da nga ai, ngam nga ai daw hpe du wa na ra ai bat lamang hta matut tang madun na nngai, ngu tsun let dai ni na lamang hpe ndai kaw naw jahkring sai rai.
Daw (5) - Tsawra ai shiga madat nu wa hpu nau ni, shing ra tara makau grup yin hpe hkungga manu shadan ai lam ni nnga ai a majaw hte, nhprang sut rai ni a ntsa n tara ai masa hte hparan shaw jai lang ai lam ni galaw nga ma ai majaw shing gyim uhpung uhpawng, shing gyim prat hta sim sa ai masa nnga byin ai lam ni hpe shing gyim masha ni hkrum hkra nga ga ai rai nga ai.
Ndai sim sa ai lam hpe jawm makawp maga ga, ngu ai lamang kaw nna, wa sarabyin Francsi a Laudato Si ngu shamying ai, anhte yawng a shanu shing byin shara mungkan ga hpe lakawn la ra ai, ngu ai sharin matsun lam hpe daw hte daw rai shapoi ya nga ga ai rai nga ai.
lai wa sai bat lamang hta lu lang hka hte seng ai lam hpe tang madun lai wa ai hta, nsan seng ai hka ni hpe lu lang nga ra ai majaw shani shagu masha law law hka hte seng ai machyi makaw hkrum ai, si hkrum ai lam ni byin ai. Nsan ai hka lu lang ai majaw kan hkaw kan machyi byin ai, kan hte seng ai ana zinli ni byin hkrum ai, ma kaji ni law law asak sum ai lam ni byin hkrum ra ngu ai lam hpe na la lai wa saga ai rai nga ai. Ndai lam hte seng nna wa sarabyin Francsi a matsun laika hta matut madi madun shadum da ai lam gaw, ga kata na nhprang sut rai ni htu shaw ai lam ni, hkaw lu hkai sha galaw ai lam ni, jak rung jak rai hte matut manoi ai magam lam ni a majaw, ga kata na hka ni hten baza ai masa byin pru nga sai, grau nna hkrak re ai tara upadi mastun lam ni nnga, sadi sahka na matu mastun madun lam ni nnga byin nga ai mung dan ni hta ga kata na hka ni hten baza ai lam ni grau byin nga ai rai nga ai. Ndai zawn rai byin ai lam gaw jak rung kaba ni hkan na kabai shapraw ai baza bala ni a majaw sha nrai, anhte shing gyim masha ni shara magup jai lang nga ai chemical dat jasat rawng ai arung arai ni hpe hka shi ni, nawng ni pang ni de de hkrup mara kabai sharu ai lam ni matut manoi galaw nga ga ai majaw mung rai nga ai.
Lu lang mai ai hka ni ding run yawm grit nga sai masa rai nga ai. Shara nkau mi hkan nga yang ndai zawn rai nlaw mat wa ai, yawm grit mat wa ai masa byin nga ai a lapran, ndai nhprang hka ni hpe masha latup mi e sha madu la kau nna gat lawk de du shalai sha ai, gat rai shatai kau ai masa ni mung byin nga ma ai rai nga ai. Kaja wa nga yang hka ngu ai gaw shing gyim masha ni sak hkrung nga pra lu na matu nbyin nmai ra ahkyak ai lam rai nga ai majaw, lu lang mai ai hka kaja lu la ra ai ngu ai lam gaw shing gyim masha yawng a npawt nhpang ahkaw ahkang nan rai nga ai. lu lang hka kaja nlu la re ai masa byin hkrum nga ai matsan masha ni a ntsa ndai anhte a mung kan gaw hka kaba kap nga sai ngu ai lachyum rai nga ai. hpa majaw nga yang hpa lam a majaw mung nyet kau ya nmai ai shing gyim sari hte shanhte hkrak sak hkrung lu ra ai ngu ai shanhte a shing gyim ahkaw ahkang hpe ning dang kau ya ai a majaw rai nga ai. Matsan masha ni a ntsa kap nga ai hka ndai hpe wa shaprai lu na matu, kaja san seng ai lu lang hka ni shanhte atsam lang lu hkra lajang ya ai lam ni hta ja gum hpra garum ya ai lam ni galaw ya ra na rai nga ai.
Hka hpa n gawn nsawn di nna ra ai hta jan hkra hkrup mara jai lang shaza kau ai lam ni matut manoi byin ding yang rai nga ai, sut masa rawt jat bawng ring nga sai mung dan kaba ni hkan chyu sha mung nrai ya rawt jat galu kaba hpang wa nga sai mung dan ni hkan mung byin nga ai rai nga ai. Hpaji jaw myit jasu ai lam ni ning ra nga ai majaw mung, galaw man nga sai lai kyang lai masa ni hpe gram lai ya na matu shadum jasu ya ai lam ni ning ra nga ai a majaw mung ya na zawn byin nga ai rai nga ai.
Ya na zawn rai lu lang hka ni yawm hkrat wa ai a marang e, hka hpe machyu nna shapraw ra ai malu masha sha hpe ni yawm hkrat wa ai masa de du shangun na rai nga ai. Hkyak hkyak gram lajang ahkyak la ai lam ni n galaw ga ai rai yang shaning 20/30 ning lapran hka hte seng ai mang hkang kaba hkrum wa lu mai ai, ndai zawn rai makau grup yin hten za wa ai a majaw byin pru wa na tsin yam lam ni hpe masha wan hkying lam hte ru nna hkrum kadup lu mai ai, ndai tsa ban laman mung dan shada matut mahkai ai sut masa hpaga uhpung kaba ni kaw nna hka hpe jawm madu kau ai lam ni galaw wa ai kaw nna mang hkang kaba ba ni majan ni byin pru ai masa ni mung byin pru lai wa ai nga nna nga nna sawk sagawn tang madun sadi jaw da ai lam ni mung nga nga mali ai.
Loss of Biodiversity
Bai wa sarabyin Francis madi madun ai ahkyak ai kaga lam langai mi gaw, loss of Biodiversity ngu ai, du sat du myeng hte hpun kawa amyu baw hpan nkau mi mat hkoi wa lu mai ngu ai lam rai nga ai.
Galu galag yu mada ai lam ni nnga ai sha aten kadun akyu a matu chyu yu nna galaw nga ma ai sut masa lam, hpaga ding ga lam hte, kun rai htuk shapraw ai lam ni a majaw mung kan ga a nhprang sut rai ni gin lut wa nga ai masa byin nga ai. Hpun maling kaba ni mat hkoi mat wa ai a majaw, ahkyak ai baw hpan nkau mi mat hkoi mat wa ai, dai ni gaw htawm de sha hpa malu masha ni tai ya na sha n ga, tsi mawan tai na, kaga lam shagu hta akyu rawng na hpun kawa amyu baw hpan ni rai na rai nga ai. Nbung ai hpun kawa tsing du tsing man amyu baw shagu hta genes ngu ai amyu baw hpan hte seng ai nsa ni rawng nga ai, ndai ni gaw shing gyim masha ni hta ra ahkyak ai lam ni hpe jaw ya ai, makau gyup yin shing ra masa hte seng ai mang hkang lam ni nbyin pru hkra shing ra masa hpe rap shara ya ai lam ni shabyin ya ai rai nga ai.
Ndai nbung ai du sat amyu baw hpan, hpun kawa, tsing du tsing man amyu baw hpan ni hpe lani mi na aten akyu rawng wa na nhprang sut rai ni rai nga ma ai ngu ai masa hte mu mada chye na ai maasa hte sha mung nram nga ai, shanhte hta ahkyak ai manu dan ai lam ni shi shara hte shi nga nga ai rai nga ma ai. Shaning shagu anhte nmu nchye dat ai du sat du myeng amyu baw hpan, hpun kawa tsing du tsing man amyu baw hpan hkying lam hte ru nna mat hkoi nga ai masa hpe hkrum nga saga ai. Ndai baw hpan ni gaw htani htana mat hkoi mat wa sai re majaw htawm de anhte mu yu sana ga ai nrai nga ai zawn anhte a kashu kasha ban ni mung nmu yu mat sana rai nga ai. Mat hkoi mat wa sai du sat du myeng, hpun kawa baw hpan a malawng maga gaw shing gyim masha ni galaw ai magam lam ni a majaw byin mat wa ai rai nga ma ai. Anhte a majaw hkying lam hte ru ai du sat du myeng, hpun kawa, tsing du tsing man amyu baw hpan ni mat hkoi mat wa masai majaw shanhte tu pra nga ai ngu ai masa hte hpan madu hpe shakawn shagrau lam ni n galaw mat lu masai, shanhte nga pra tu nga ai hpe anhte mu mada nga ai hku nna shanhte anhte hpe tsun shadum ai lam ni n galaw lu masai rai nga ai, hkrak nga yang shanhte hpe dai zawn di kau na ahkaw ahkang anhte hta nnga nga mali ai.
Ngam nga ai daw hpe du na bat lamang hta matut tang madun mat wa na nngai.
Daw (6) - Tsawra ai shiga madat nu wa hpu nau ni, ndai lamang kaw nna wa sarabyin Francsi a Laudato Si ngu shamying ai, anhte yawng a shanu shing byin shara mungkan ga hpe lakawn la ra sai, ngu ai sharin matsun lam hpe daw hte daw rai shapoi ya nga ai hta lai wa sai bat na lamang hta shaning shagu anhte nmu nchye dat ai du sat du myeng amyu baw hpan, hpun kawa tsing du tsing man amyu baw hpan law law mat hkoi nga sai hte ndai zawn mat hkoi mat wa ai lam ni byin pru ai gaw shing gyim masha ni galaw ai magam lam ni a majaw byin mat wa ai lam ni re, ngu ai lam hpe tang madun lai wa sai rai nga ai.
U num ji num joi, du sat du myeng amyu baw hpan ni mat hkoi mat wa ai ngu ai shaloi ndai ni gaw anhte a myit hte chyaw atsawm mu yu lai wa ai, dan dawng ai baw amyu baw hpan ni rai nga ai majaw, anhte a myit masin tha myit npyaw ai lam ni aloi sha hkam sha pru lu mai nga ai. Rai tim mung maga mi de, anhte a myit hte a stawm nmu mada lu nmu nchye yu ai lam ni law law mung mat hkoi ai lam byin pru nga ai, ga shadawn, kamu makrat, latung shing tai manut, hka kara amyu my, gum rawt hkawm ai baw latung amyu my, bai hti ndang law la ai myi hte nmu lu mai ai aga hkan rawng shanu nga ai grai kaji ai hkrung kanu baw hpan law law ni mung mat hkoi mat wa ai lam ni byin pru nga ai. Ndai ni hpe anhte nmu lu mai ga ai rai tim, dai shara ni hta shanhte a shamu shamawt nga pra lam ni gaw dai shara matut ngang grin, ngang kang nga na matu nnga nmai ahkyak ai masa tai nga lu mai ai. Ndai zawn byin pru ai lam ni hpe shing gyim masha ni shang shing dai ai lam ni galaw ra ai baw rai nga ai. Rai tim mung, dai ni na aten, ndai zawn re ai masa ni hpe shing dang lu hkra shing gyim masha ni galaw ai lam ni gaw grai nan ran rau sha rai nga ai. Ndai zawn shing dang ai lam ni n galaw ga ai majaw grau grau sawng ai tsim yam lam ni hpe anhte shing gyim masha ni shara magup hkrum ra ga ai. Hkrit tsang hpa lam ni shara magup nga pru wa ai. Shing shing gyim masha ni a shang shang dang galaw ai lam nkau mi gaw mabyin masa ni hpe grau pyi sawng jat shangun ai lam ni mung byin pru shangun nga ai. Ga shgadawn, hkai lu hkai sha lam tha akyu jaw ai baw u num ji latung shing man ni mat hkoi mat wa ai majaw, dai latung shing man ni a shara hta prat hpaji hte kaga arung arai ni hpe gyin shapraw nna hkai lu hkai sha lam galaw ai a marang e grau hkrit tsang hpa lam ni sha byin pru ai.
Shing gyim masha ni shabyin shapraw ai mang hkang lam ni hpe yan hparan lu hkra mahtai tam shakut nga ai hpung tang hpaji ning hkring ni, jak hpaji ning hkring ni hpe mung shanhte a shakut shaja ai magam lam ni a matu chyeju dum shakawn gying nga ga ai. Rai tim mung, mabyin masa ni hpe yu maram dat yang, sut hpaga akyu amyat a matu yaw shada ai nna shing gyim masha ni galaw nga ai mang hkang yan lam ni gaw kaja wa nga yang mungkan ga a tsawm htap mai kaja lam ni hpe shayawm kau ya nga ai. Hpung tang hpaji ni madang rawt tsaw jat wa ai hte rau lang ra ai arung arai ni mung grau grau she law jat wa shangun ai masa byin nga ai. Hpa hte mung shara galai nmai ai, hpa lam hte mung galai shahtuk shatsawm nlu mai ai mi na nga nga chyelu mungkan ga a tsawm htap mai kaja lam ni hpe shing gyim masha ni gyin shapraw ai arung arai lama ma hte shara galai jahkrat galai shatsawm lu mai na re ngu nna shing gyim masha ni myit sawn nga ai masa rai nga ai.
Makau grup yin shing ra tara masa hten za lam a majaw byin pru nga ai lam ni hte seng nna sawk sagawn ding lik maram ai lam ni galaw ai hta, lamu ga, hka hte nbuung ni hta hpa ni byin pru nga sai ngu ai lam hpe sha sawk sagawn ding lik ai lam ni mung dung galaw chye ma ai. Rai tim mung, hpun kawa dut sat du myeng ni hta byin pru nga ai lam ni hte seng nna sawk sagawn ding lik ai lam ni gaw loi li sha nga chye nga ai. Hpu kawa du sat du myeng amyu baw hpa ni mat hkoi mat wa ai lam ni gaw nau n ahkyak ai masa zawn shatai nga ma ai. Myo mare kaba langai hte langai matut mahkai na matu lam nmaw kaba nnan ni hpaw ai, hkai sun kaba ni hpaw galaw wa ai, lamu ga shara dam pa kaba ba kum shing wang kau ai, hka madim kaba ni galaw nna hka lam ni hpe dim pat shing dang kau ai, ndai zawn re ai lam ni galaw dat ai a majaw, dai grup yin hkna shangu nga pra nga ai du sat du myeng hkrung mahkrung ni shing dang da hkrum mat ai, ndung ndang shamau shamawt hkam sa nmai mat wa ai, Ndai zawn re ai lam ni a majaw nkau amyu baw hpan ni mat hkoi mat wa ai masa de du mat wa ai. Nkau mung dan ni hkan gaw ndai zawn re ai masing kaba ni jahkrat galaw wa ai shaloi dai grup yin hta shanu nga pra nga ai du sat du myeng ni hkaw sa shamu shamawt lu mai na masa ni hpe myit shalawm lajang da ya ai lam ni galaw ma ai, Rai tim mung ndai zawn tsan tsan de mu mada nna myit shalawm galaw ai mung dan ni gaw mungdan kaji kajaw sha naw nga nga ai. Kalang lang du sat mayu baw hpan nkau mi hpe sut hpaga akyu amyat a matu yaw shada nna jai lang wa ai aten masa ni hta gaw, dai dut sat amyu baw hpan ni yawm mat koi wa mat wa na ngu ai lam ni hpe myit shalawm ai lam ni n galaw chye a ai. Dai zaw re lam a majaw langai hte langai shamyen shanang nna byin pra nga ai mungkan shing ra masa ni hta rap nra ai wa ai masa lam ni byin pru ai rai nga ai.
Shawng lam de galu galang myit sawn mada yu nna shingra tara makau grup yin hpe sadi sahka makawp maga ai lam ni galaw na ra nga ai. Rai tim mung shing gyim masha ni gaw ya ya lu mai ai aten kadun akyu amyat ni hpe sha yu nna makau grup yin shing ra tara hpe makawp maga ai lam ni galaw na matu, myit n lawm chye ma ai. Ndai zawn ting kyeng myit myit ai, myit thing kup ai myit masa ni a majaw aten kadun akyu amyat hpe sha yu nna galaw dat ai lam ni a majaw shanhte lu la dat ai akyu amyat ni gaw kachyi sha rai na rai nga ai rai tim, dai zawn rai galaw dat ai a majaw byin pru wa ai hten za lam ni gaw tsun ndang hkra kaba la nga ai. Du sat du myeng amyu baw hpan nkau mi mat hkoi mat wa ai, mat hkoi mat wa na masa byin hkrum nga ai, ngu ai lam ni a majaw sum mat wa shara nga nga ai jahpu manu ni gaw grai nan kaba la nga ai.
Htawm hpang ban na masha ni hkrum kadup wa lu mai ai hkrit hpa tsin lam lam ni hpe mu chye nga ning len ya na zawn myitng thing kup ai myit masa hte tinang a akyu amyat a matu yu mada nna galaw nga ga ai rai yang anhte gaw dai hten za lam ni hpe shabyin ai sakse ni anhte tai wa na ga ai.
Nkau shara buga hkan gaw, nga hkwi nga hkan ai lam ni nmai galaw ai, nam na ashu ashan ni hpe gap sha sat jahtan ai lam ni nmai galaw ai nga nna tara upadi ni hte pat hkum da ai lam ni galaw da ai shara ni mung nga ma ai, ndai zawn re ai masa hte shingra tara hten za lam hpe loi li hkyam sa shangun ai lam ni galaw ai lam nga ma ai. Du sat du myeng ni hpe makawp maga ai lam ni galaw ai hta, du sat du myeng ni law malang shanu nga pra ai nam maling shara buga ni, mat hkoi mat wa na matu tsang shara nga wa ai du sat du myeng ni nga ai shara buga ni hpe madung da nna makawp maga ai lam ni galaw mai ai, nga nna kung kyang ai hpaji ning hkring ni hpaji jaw da ai lam ni mung nga nga mali ai.
Nkau shara ni gaw shingra tara a matu lak san makawp maga lam ni galaw da ra ai shara ni rai chye ai, nkau shara ni gaw ahkyak ai lu lang hka ni ding run lu la nga hkra zing hkyam makawp maga da ra ai maling shara ni rai chye ai, lak lai ai du sat du myeng ni lak san nga pra ai shara ni mung nga chye ai ndai zawn re ai shara buga ni hpe lak san madung ahkyak shatai nna tara upadi ni jahkrat nna makawp maga ai lam ni galaw ra na re, nga nna wa sarabyin Francis shi a laika hta matsun da nga ai, ngam nga ai daw hpe du wa na bat lamang hta matut tang madun mat wa na nnga ai.
Daw (7) - Shingra tara hten za lam hpe hkyam sa shangun ai lam ni shara nkau mi hkan galaw ai lam ni nga ai. Grau nna du sat du myeng ni law malang shanu nga pra ai nam maling shara buga ni, mat hkoi mat wa na tsang shara nga wa ai du sat du myeng ni shanu nga pyaw ai shara buga ni hpe madung da nna makawp maga ai lam ni galaw mai ai, ngu ai daw hpe lai wa sai bat lamang hta tang madun lai wa sai rai nga ai.
Nkau shara ni gaw shingra tara a matu lak san makawp maga lam ni galaw da ra ai shara ni rai chye ai, bai nkau shara ni gaw ahkyak ai lu lang hka ni ding run lu la nga hkra zing hkyam makawp maga da ra ai maling shara ni rai chye ai, nkau shara ni gaw lak lai ai du sat du myeng ni lak san nga pra ai shara ni mung nga chye ai, ndai zawn re ai ginra shara ni hpe lak san madung ahkyak shatai nna tara upadi ni jahkrat let makawp maga ai lam ni galaw ra na re, nga nna wa sarabyin Francis tsun shadum da nga ai.
Ndai zawn rai tara upadi ni jahkrat nna lak san makawp maga da ra ai ginra shara ni ngu ai hta, ga shadawn, Africa dan na Amezon ngu ai dam lada pa kaba hte Dingda America dan na Congo pa kaba ni rai nga ai, ndai shara ni gaw san seng ai nbung ni hpe shabyin shapraw ya ai shara dam pa kaba ni rai nga ai majaw mungkan ga a sin wawp ngu nna pyi tsun shakawn ai shara ni rai nga ai. Dai zawn sha lu lang hka law law shabyin shapraw ya ai shara ni hte hkyen bum ni nga ai shara ni hpe mung lak san makawp maga ai lam ni galaw ra na rai nga ai. Ndai zawn re ai shara buga ni gaw mungkan ting a matu hte, matut nga pra wa na ban hte ban na shing gyim masha ni a yawng a matu kade akyak ai ginra shara ni re ngu ai hpe anhte chye nga ga ai.
Kahtet hkam nam maling kaba ni tu kaba ai shara buga tha byin pru chye ai katsi kahtet rap ra ai masa lam ni a majaw, ndai nam maling ni hpe machyu nna nga pra ai, law la hti ndang ai, du sat du myeng hkrung kanu ni hkum hkra mung dai maling ni tha mu mada lu nga ai. Rai tim mung dai nam maling kaba ni hpe hkai lu hka sha galaw na matu ngu ai yaw shada ai lam ni hte kran kadawng wan nat sharu kau ai, hkai lu shai sha galaw na matu lamu ga ni hpe ganau htu shara ai lam ni galaw kau ai a majaw, law la ai du sat du myeng baw hpan ni aten kadun laman mat hkoi mat wa ai hte, dai shara buga ni mung hkai lu hkai sha nmai ai, hkrun hkraw ai zai bru jang pa ni zawn byin ngam taw nga mat ai rai nga ai.
Ndai zawn re ai shara buga ni hte seng nna tsun ding lun ai lam ni galaw ai hta mung lam magup hpe myit shalawm nna rap shara tsun ding lun ai lam ni galaw ra na rai ga ai. Ndai shara buga ni hpe makawp maga lam ni galaw na matu ngu madun jahpai nna maga mi de gaw mungkan hte shadang nna hpaga kaba galaw sha nga ai zawn re ai masa hpe ni mu chye ra nga ai zawn, mungdan langai hte langai a awm dawm up hkang ai daru magam ahkaw ahkang ni hpe mung hkungga manu shadan hkat ai lam ni nga ra na rai ga ai.
Amezon ngu ai dam lada nam maling pa kaba ginra gaw mungkan mungdan law law shang lawm ai hpaga hpung kaba ni a akyu hpe sha shabyin ya nga ai majaw, ndai ginra hpe mungkan mungdan uhpung ni a up reng ai npu hta tawn da ra ai, nga nna tsun bawng ban tang madun lam ni galaw wa nga ma ai rai nga ai. Ndai zawn re ai mang hkang lam ni hpe masha yawng na chye su hprang wa hkra galaw ya nga let dai mang hkang hpe jawm yan ai lam hta n-gun dat shang lawm nga ai mungdan law law hte seng ai uhpung uhpawng ni, mungdan langai hpra hta hpaw ning htan da ai uhpung uhpawng ni a shakut shaja ai lam ni hpe mung shakawn shgarau ai lam ni galaw gying nga ai.
Ndai uhpung uhpawng ni kaw nna seng ang ai mungdan ni hpe shadut shatsam ai lam ni galaw ya nga let, dai mungdan ni kaw nna makau grup yin shing ra masa hpe nbyin nmai makawp maga lam ni galaw wa hkra, masha law law a akyu ara ni hpe tau yu nna nhprang sut rai ni hpe makawp maga zing sum hting da ai lam ni galaw nga hkra, shadut n-gun jaw ai lam ni galaw nga ma ai rai nga ai.
Kachyi mi pyi garai n ahtu hkra shi ai hpun maling mala kaba ni hpe kran sharu kau nna hkai sun kaba ni galaw kau let hpun amyu baw hpan langai mi hpe sha hkai shatut ai lam ni hpe atsawm sawk sagawn ding lik yu ai lam ni nnga ai sha galaw chye ma ai. Hpun baw hpan hkum sum hpa, nam pu nam pan baw hpan hkum sum hpa tu rawng nga ai maling kaba nawng nawng hpe kran sharu kau nna hpu baw hpan amyu langai mi hpe chyu sha hkai shatut da ai lam galaw ai gaw du sat du myeng baw hpan hkum sum hpa sak hkrung nga pra nga lu na matu kaja ai shara nbyin tai lu shangun na rai nga ai.
Dai zawn sha, madi ban nyap ai lamu ga katsing ni hpe hkai lu hkai sha mai ai lamu ga byin tai hkra gram lajang lai kau dat ai lam ni galaw kau ai a majaw mung, mi na nga nga ai du sat du myeng hkrung kanu baw hpan law law hpe sum shamat kau shangun lu nga ai. Nkau pang lai hka kau mayan hkum pup hkum pa nga ai shara hkan shingra masa hpe rap shara ya na matu, tu kaba nga ai hka kau mayan hpun ni mat hkoi mat wa ai lam ni mung tsang ra ai masa rai nga ai.
Kaga ahkyak ai mabyin langai mi gaw, hka hta pyau chyai ai nga baw hpan hkum sum hpa ni hkrum kadup nga ai mang hkang lam rai nga ai. Hka pang lai nam muk dara ngu ai gaw, mungkan ga ting ra ai hka law malawng hpe sum thing da ya ai shara rai nga ai zawn, baw hpan law la ai nga hpan hkum sum hpa hte hka hta pyau chyai ai hkrung kanu baw hpan hkum sum hpa hpe zin lum zing kyem da ya ai shara mung rai nga ai. Hka hta shanu pyau chyai nga ai, nga hte kaga baw hpan ni gaw law la nga ai majaw nkau mi hpe nga yang shing gyim masha ni pyi garai nachye nmu yu ai baw hpan ni mung law law naw lawm nga rai nga ai. Rai tim mung lam amyu myu a majaw ndai nga baw hpan hkum sum hpa ni gaw hkrit tsang ra ai masa hte hkrum kadup nga masai rai nga ai. Shing gyim masha ni a tara n lang ai hkrup mara nga hkwi nga hkan sha ai magam bungli ni a majaw shing gyim masha ni law law a matu malu masha, sha hpa tai ya nga ai, hka shi, hka nu, pang lai nam muk dara hkan shanu nga ai nga baw hpan nakau mi grai taw mat wa ai masa byin nga sai rai nga ai.
Nga hkwi sha ai masha nkau mi nga yang, shanhte ra sharawng ai nga baw hpan hte nga kaba ni hpe sha lata tsan la nna ngam ai nga kaji ni law law hpe hka gin gau mayan hkan majoi ru sum pum kau da ai lam ni galaw chye ma ai. Hka kata na nga ni a sha hpa ni hpe shing gyim masha ni jahten kau ya ai, dai ni hpe shanhte lu sha nna anhte shing gyim masha ni a matu malu masha bai nhtang kayin tai ya nga ai, ngu ai gayin akyu jaw nga ai mabyin hpe shing gyim masha ni nkaw nlaw di kau nga ma ai, nga nna wa sarabyin tsun madi madun da nga ai. Pang lai lung hkrung ni hten za wa nga ai mabyin masa hte seng nna wa sarabyin tsun madi madun da ai lam ni hpe du wa na ra ai lamang hta matut tang madun mat wa na nngai, ngu tsun let dai ni na lamang hpe ndai kaw naw jahkring sai rai.
Ka Lajang ai – Wajau Bernard Dashi Tang Ji
RVA Jinghpaw Nsen Shapoi Dap Lit Hkam
Manila, Philippines.


text:
Zehkaria A Shingran—Nang Hpe Akyu Shabyin Lu
“Ngai hpang de wa ma rit, . . . ngai nanhte hpang de wa na.”—ZEHKARIA 1:3.
Mahkawn: 89, 86
1-3. (a) Zehkaria gaw gara aten hta shawng nnan myihtoi htoi wa ai kun? Yehowa a masha ni a masa gaw hpa byin nga ai kun? (b) Yehowa gaw shi a masha ni hpe shi hpang de bai wa na matu hpa majaw tsun wa ai kun?
PYEN yawn nga ai laika katsu langai, dawm (ka tawng) kata na num langai hte mali tau u a singkaw zawn singkaw tu nna nbung hta pyen nga ai num lahkawng. Dai ni gaw Zehkaria mu wa ai mauhpa shingran ni kaw nna nkau mi re. (Zehkaria 5:1, 7-9) Yehowa gaw shi a myihtoi hpe, hpa majaw dai mauhpa shingran ni jaw wa ai kun? Dai aten hta Israela ni a masa gaw gara hku byin nga ai kun? Dai shingran ni kaw nna anhte gara hku akyu lu mai na kun?
2 Hkristu n shangai shi ai shaning 537 hta, Yehowa a masha ni gaw grai pyaw nga ai. Shanhte gaw, Babelon hta shaning 70 bawng masha hku nga lai wa ai. Raitim, ya gaw shanhte lawt wa sai. Shanhte gaw Yerusalem de bai wa nna, nawku htingnu bai gawgap na matu hte Yehowa hpe nawku na matu myit rawt nga ma ai. Laning mi na ai hpang, Israela ni gaw nawku htingnu hpe npawt gaw da lu sai. Shanhte grai pyaw ai majaw, “ja ja jahtau garu nga ma ai rai nna, dai ngoi wu ai nsen gaw, tsan tsan kaw nna na ma ai.” (Ezra 3:10-13) Raitim, nawku htingnu gawgap ai hpe ninghkap ai lam ni grau grau nga wa ai. Israela ni gaw grai myit daw hten wa nna, nawku htingnu gawgap ai hpe jahkring kau ai. De a malai, shanhte a nta gawgap ai hte hkai lu hkai sha ai hta myit maju jung wa ai. Shi kru ning na wa tim, Yehowa a nawku htingnu gaw n ngut kre shi ai. Karai a masha ni gaw Yehowa hpang bai wa na matu hte shanhte a matu sha myit ai lam hpe jahkring kau na matu sadi jaw lam ra nga ai. Yehowa gaw shanhte hpe sharawng awng ai myit hte nden marai rawng let shi hpe nawku shangun mayu ai.
Anhte kaja htum hpe jaw yang she, anhte a nawku dawjau lam hpe Yehowa hkap la na
3 Dai majaw B.C. 520 hta, Yehowa gaw Israela ni hpe Babelon kaw nna hpa majaw shalawt ya ai hpe dum na matu myihtoi Zehkaria hpe shangun dat ai. Zehkaria ngu ai lachyum gaw “Yehowa Myit Dum Sai” ngu ai re. Israela ni gaw Yehowa galaw ya wa ai lam ni hpe malap kau tim, shi gaw shanhte hpe matut nna myit dum nga ai. (Zehkaria 1:3, 4 hpe hti u.) Yehowa gaw chyoi pra ai nawku dawjau lam hpe bai gawgap na matu, shanhte hpe karum ya na ngu ga sadi jaw da ai. Raitim, shanhte gaw shi hpe kaja htum jaw yang she, shanhte a nawku dawjau lam hpe hkap la na ngu nna mung sadi jaw ai. Zehkaria a kru lang hte sanit lang na shingran hpe hkaja yu ga. Israela ni hpe Yehowa gara hku shadut ya ai lam hte dai shingran lahkawng gaw, anhte hpe gara hku karum ya lu ai lam hpe anhte hkaja lu na re.
Lagu Ai Ni Hpe Karai Kasang Tara Jeyang Na
4. Zehkaria gaw shi a kru lang na shingran hta hpa mu wa ai kun? Laika katsu hta hpa majaw lahkawng maga ka da ai kun? (Ndai sumhpa shawng na nambat 1 sumla hpe yu u.)
4 Zehkaria daw kaba 5 hta mauhpa shingran langai hte nnan hpang da ai. (Zehkaria 5:1, 2 hpe hti u.) Zehkaria gaw nbung hta laika katsu langai pyen nga ai hpe mu wa ai. Dai laika katsu gaw, galu de pe 30 (9 m) hte nda de pe 15 (4.5 m) daram rai nga ai. Laika katsu gaw hpaw nga nna dai hta shiga langai ka da ai. (Zehkaria 5:3) Dai gaw grai ahkyak ai tara jeyang na shiga re. Moi aten hta, masha ni gaw laika katsu a maga mi hta sha laika ka ma ai. Raitim, dai shiga gaw grai ahkyak ai majaw, laika katsu a lahkawng maga hta ka da ai.
5, 6. Lagu ai lam yawng hpe Yehowa gara hku mu mada ai kun?
5 Zehkaria 5:3, 4 hpe hti u. Masha yawng gaw tinang galaw ai hte maren Karai Kasang a man hta lit la ra ai. Dai gaw Yehowa a masha ni a matu grau teng nga ai. Shanhte gaw Karai a amying hkam la da ai majaw re. Shanhte gaw shi hpe tsawra ai majaw, lagu ai gaw shi a amying hpe kaya jahkrum ai re ngu chye da ai. (Ga Shagawp 30: 8, 9) Masha nkau mi gaw yaw shada lam kaja ai hte lagu yang, n shut ai ngu shadu chye ai. Kaja ai yaw shada lam nga tim, lagu ai nga yang, shi a lawhpa ai myit gaw Yehowa, Yehowa a amying hte Yehowa a tara ni hta grau ahkyak ai ngu madun ai re.
6 Zehkaria 5:3, 4 hta, ari jaw ai lam gaw “lagu lagut wa a nta” de shang nna “nta kaang e nga nga let, . . . dai nta hpe shamyit kau na” hpe nang sadi hkrup ai kun? Dai majaw, Yehowa gaw shi a masha ni a lapran hta nga ai shut shai ai lam yawng hpe tara jeyang lu ai, shapraw dan lu ai. Marai langai gaw shi lagu ai lam hpe balik, bungli madu ni, myitsu salang ni (sh) kanu kawa ni hpe ip da lu tim, Yehowa hpe gaw n mai ai. Karai Kasang gaw lagu ai lam yawng hpe teng sha shapraw dan na re. (Hebre 4:13) “Lam shagu hta” dingman ai hku galaw ai masha ni a lapran hta nga lu ai majaw anhte grai kabu ga ai.—Hebre 13:18.
7. Pyen yawn nga ai laika katsu a ari jaw ai kaw nna gara hku lawt lu na kun?
7 Lagu ai lam yawng gaw Yehowa hpe shut hpyit ai re. Jaw ai, shut ai hte seng nna Yehowa a tara ni hte maren hkan sa nna shi a amying hpe kaya n jahkrum ai hku asak hkrung ai gaw anhte a matu arawng la hpa re. Dai zawn galaw nna, Yehowa a ga n madat ai ni hpe tara jeyang ai shaloi lawt lu na re.
Na A Mungga Hpe “Shani Shagu” Hkan Sa Na
8-10. (a) Dagam ai ngu ai gaw hpa rai a ta? (b) Hkawhkam Zedekia gaw gara ga sadi hpe n dung wa ai kun?
8 Bai nna, pyen yawn nga ai laika katsu gaw, Karai Kasang a amying hta “masu lam dagam ai” ni hpe sadi jaw ai shiga shana ya ai. (Zehkaria 5:4) Dagam ai ngu ai gaw, lama ma hpe teng ai ngu tsun mayu ai shaloi (sh) ahkyak ai lama ma hpe galaw na (sh) n galaw na ngu ga sadi jaw ai re.
9 Yehowa a amying hte dagam ai gaw, grai ahkyak ai lam re. Yerusalem hpe hpang jahtum uphkang wa ai hkawhkam Zedekia byin wa ai lam kaw nna anhte sharin la lu ai. Zedekia gaw Babelon hkawhkam hpe madat mara na ngu, Yehowa a amying gang nna dagam wa ai. Raitim, Zedekia gaw ga sadi n dung wa ai. Dai majaw, Yehowa gaw Zedekia hpe ndai hku tsun wa ai: “Gaja wa, shi hpe hkawhkam aya hta dang da ai wa a ga shaka hpe run kau nna, dagam da ai ga hpe n gawn n sawn di kau ai majaw, shi gaw dai hkawhkam wa a shara, Babelon mare kaang e, shi a man e si na ra ai.”—Ezekela 17:16.
10 Hkawhkam Zedekia gaw, Karai Kasang a amying hte dagam ai ga grin na matu Yehowa myit mada ai. (2 Hkawhkam Labau 36:13) Raitim, Zedekia gaw ga sadi n dung wa ai. Babelon kaw nna lawt na matu Egutu ni hpe karum hpyi wa ai. Raitim, Egutu ni gaw shi hpe n karum wa ai.—Ezekela 17:11-15, 17, 18.
11, 12. (a) Anhte a ga sadi ni hta gara gaw ahkyak htum rai a ta? (b) Apnawng ai lam gaw prat hkrun lam hta gara hku byin ging ai kun?
11 Anhte ga sadi tawn ai hpe, Yehowa madat ai lam Zedekia a mabyin kaw nna chye lu ai. Shi myit pyaw hkra, anhte ga sadi dung ra ai. (Shakawn 76:11) Ahkyak htum ai ga sadi gaw, Yehowa hpang anhte apnawng ai ga sadi re. Anhte hkum anhte apnawng ai shaloi, anhte a prat hta hpa mi byin wa tim, shi hpe sha nawku dawjau na ngu ga sadi jaw wa ai.
12 Yehowa hpe anhte gara hku ga sadi dung lu na kun? “Shani shagu” anhte gaw chyam dinglik lam kaji, kaba ni hkrum nga ai. Dai chyam dinglik ai lam ni hpe anhte hparan ai lam hku nna, Yehowa hte anhte a matut mahkai lam ngang kang ai hpe madun mai ai. (Shakawn 61:8) Ga shadawn, marai langai ngai gaw nang hpe jawng hta, bungli hta sawse lawklek wa yang gara hku galaw na kun? Dai hpe nang nyet kau nna, Yehowa a ga madat mayu ai lam madun na kun? (Ga Shagawp 23:26) Shing nrai, na a dinghku hta nang langai sha Yehowa hpe nawku ai nga yang gaw gara hku kun? Hkristan arawn alai hte maren matut hkawm sa lu hkra Yehowa hpang nang karum hpyi ai kun? Nang hta gara masa mi nga tim, Yehowa a tsawra myit hte lam matsun a matu shani shagu chyeju dum ai kun? Shani shagu Chyum Laika hti na matu aten san da ai kun? Yehowa hpang anhte a prat hpe apnawng ai shaloi, dai lam ni galaw na ngu ga sadi jaw wa ai. Yehowa a ga madat nna kaja htum hpe jaw yang, anhte shi hpe tsawra nna shi anhte hpe madu ai ngu hkam la ai re. Anhte a nawku dawjau ai lam gaw prat hkrun lam langai re. Yehowa hpe anhte sadi dung yang, grai kaja ai htawm hpang hpe jaw na ngu ga sadi jaw da ai.—Tara Jahprang 10:12, 13.
Yehowa gaw shi a kasi ningli hku nna, anhte ga sadi dung ra ai lam sharin ya ai
13. Zehkaria a kru lang na shingran hta anhte hpa lam sharin la lu ai kun?
13 Yehowa hpe anhte tsawra yang, lagu ai (sh) ga sadi n dung ai lam ni n galaw na matu, Zehkaria a kru lang na shingran gaw anhte hpe karum ya ai. Israela ni gaw mara grai law tim, Yehowa gaw ga sadi dung nna shi a masha ni hpe n kau da ai lam mung anhte sharin la lu ai. Shanhte gaw hpyen ni a lapran hta rai nna grai yak ai masa hta rai nga ai hpe Yehowa chye na ai. Yehowa gaw shi a kasi ningli hku nna, anhte ga sadi dung ra ai lam sharin ya ai. Anhte dai hku galaw lu hkra, shi karum ya na hpe anhte kam mai ai. Htawm hpang hte seng ai myit mada lam jaw ai hku nna, Yehowa anhte hpe karum ya ai. Kade n na yang, mungkan hta nga ai n hkru ai lam yawng hpe shi yeng seng kau ya na re. Dai hte seng nna Zehkaria a sanit lang na shingran hta anhte hti lu na re.
N Hkru Ai Lam Hpe Yehowa Yeng Seng Na
14, 15. (a) Zehkaria a sanit lang na shingran hta shi hpa mu wa ai kun? (Ndai sumhpa shawng na nambat 2 sumla hpe yu u.) (b) Ka tawng kata na num gaw kadai rai a ta? Lamu kasa gaw ka tawng hpe hpa majaw magap kau ai kun?
14 Pyen yawn nga ai laika katsu hpe Zehkaria mu ai shaloi, lamu kasa langai gaw: “Mada yu u” ngu tsun ai. Zehkaria gaw ka tawng hpe mu ai. (Zehkaria 5:5-8 hpe hti u.) Ka tawng hta machyu hte galaw da ai magap nga ai. Ka tawng magap hpaw nga ai shaloi, “kata e num langai mi dung nga ai” hpe Zehkaria mu ai. Ka tawng kata na num gaw, “yubak mara” re ai lam Zehkaria hpe lamu kasa tsun dan ai. Dai num gaw shinggan de pru na matu shakut nga ai hpe Zehkaria mu ai shaloi, shi grai hkrit mat ai hpe shingran yu u. Raitim, lamu kasa gaw dai num hpe kata de lawan wan bai kabai bang kau nna ka tawng hpe grai li ai magap hte magap dat ai. Dai gaw hpa lachyum rai a ta?
15 Yehowa gaw shi a masha ni a lapran hta, n hkru ai lam ni nga na ahkang n jaw na hpe ndai shingran gaw anhte hpe kam shangun ai. Yehowa gaw n kaja ai lama ma hpe mu yang, dai hpe alawan yeng seng kau na re. (1 Korinhtu 5:13) Lamu kasa gaw, ka tawng ntsa grai li ai magap hte kalang ta magap kau ai gaw dai hpe madun dan ai.
16. (a) Ka tawng gaw hpa byin wa ai kun? (Ndai sumhpa shawng na nambat 3 sumla hpe yu u.) (b) Singkaw tu ai num ni gaw ka tawng hpe gara de hpai mat wa ai kun?
16 Bai nna, Zehkaria gaw n-gun ja ai mali tau u a singkaw tu ai num lahkawng hpe mu wa ai. (Zehkaria 5:9-11 hpe hti u.) Dai num ni gaw, ka tawng kata na n hkru ai num hte grai shai ai. Shanhte a n-gun ja ai singkaw ni hte “yubak mara” lawm ai ka tawng hpe hpai nna, pyen mat wa ai. Dai num hpe shanhte gara de hpai mat wa ai kun? Babelon mare na “Shina mung” de hpai mat wa ai. Shanhte gaw shi hpe dai de hpa majaw hpai mat wa ai kun?
17, 18. (a) Babelon gaw “yubak mara” a matu hpa majaw jaw ai shara re ai kun? (b) Nang hpa galaw na matu dawdan da ai kun?
17 Zehkaria aten hta nga ai Israela ni gaw, Babelon mare gaw hpa majaw, “yubak mara” a matu jaw ai shara re ai hpe chye na ma ai. Dai shara hta akyang hten za ai hte shut shai ai nawku htung ni hte hpring nga ai hpe shanhte chye ma ai. Dai hta shanu nga ai Zehkaria hte Yuda masha ni gaw, shut ai nawku htung a shingkang ka-up ai hpe ninghkap na matu shani shagu grai shakut ra ai. Dai majaw, Yehowa gaw nawku dawjau ai lam hpe san seng hkra galaw na hpe ndai shingran gaw hkrak chye shangun ai.
18 Yuda masha ni mung shanhte a nawku dawjau lam san seng na matu lit nga ai hpe dai shingran gaw sadi jaw ai. Yubak mara gaw, Karai Kasang a masha ni lapran n mai nga nna, nga na ahkang mung jaw na n re. Dai ni aten hta, Yehowa gaw san seng ai uhpung de anhte hpe shaga da ai majaw, shi a tsawra myit hte makawp maga lam hpe anhte hkamsha lu nga ai. Matut nna san seng hkra galaw na matu, anhte langai hpra hta lit nga ai. Yubak mara gaw, Yehowa a masha ni lapran hta n mai nga ai.
San Seng Ai Masha Ni Yehowa Hpe Shagrau
19. Zehkaria a mauhpa shingran ni gaw anhte a matu hpa lachyum nga ai kun?
19 Zehkaria a kru lang hte sanit lang na shingran ni gaw, n kaja ai amu galaw ai ni a matu grai ahkyak ai sadi jaw lam re. Yehowa gaw n hkru ai lam ni matut nna nga na matu ahkang jaw na n re. Shi a mayam ni hku nna, anhte gaw n hkru ai lam ni hpe n ju n dawng ra ai. Ndai shingran ni gaw, Yehowa myit pyaw hkra galaw yang, shi anhte hpe ari n jaw ai sha, makawp maga nna shaman chyeju jaw na hpe kam shangun ai. Ndai n hkru ai mungkan hta matut nna san seng lam nga na matu yak tim, Yehowa a karum shingtau lam hte awng dang lu ai. Teng man ai nawku dawjau lam matut nna ngam nga na hpe anhte gara hku kam mai na kun? Ru tsang kaba ni wa sai hte maren, Yehowa gaw shi a uhpung uhpawng hpe makawp maga na lam anhte gara hku kam mai ai kun? Dai ga san ni hpe hpang na sumhpa hta anhte hkaja lu na re.


text:
Thursday, January 4, 2007
shiga hte opinion lu la ai majaw kabu sai
Do you like this story?
Dear Hkau Kam li
Hkau nang shagun dat ai shiga hte opinion lu la ai majaw kabu sai. Nang mu mada ai hkrak nga ai. Mung kata nga ai masha ni yawng mung lawt lu na lam hpe gaw tam taw nga ma ai. Raitim myi pat da jaw ai majaw, lam ginjang hpe n mu mada wa ai masa rai nga ai. Ya na zawn masa lam ni hpe galoi mung garan gachyan na gaw grai ahkyak nga ai. Hpa ji masa lam hte mai gan mahkrup madup kaw gaw anhte JW ni hpang hkrat taw na gaw teng sha rai nga sai. Mung Kata hta e galaw mai ai kaga masa lam chyawm gaw kara hku rai wa na kun? N chye maram shi nga ai. Kaga ethnic group hte n bung ai masa lam ni mung nga nga ai. Ya na zawn shi lam hte lam shakut dingyang rai nga yang gaw anhte JW mung zeng wa na re.
Myit dum let shana dat ai
STEVEN AWNG
Thailand
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Munghpawm ngu ai hpe kalang bai gaw de lu na matu 1947 ning hta munghpawm myen mung ngu nna myit hkrum jawm gaw de ai ga shaka gaw ahkyak kaba rai nga ai zawn Kachinland e dap jung galaw nna dip up sha nga ai myen coloni asuya kaw nna lawt lu na matu mung 1961 ning hta Wunpawng Mungdan Shanglawt hpung/hpyen dap hpe gaw de dat ai shaloi galaw ai “Shanglawt Ga Shaka” grin nga ding yang rai na matu mung ahkyak kaba dik rai nga ai. Shanglawt Ga Shaka gaw “Myen mung maden koloni asuya hpe Wunpawng Mungdan kata kaw nna atsai awai gawt shapraw kau n’htawm, awm dawm shanglawt nna shadip jahpang lu ai Wunpawng Gumrawng Gumtsa Mungdan hpe gaw sharawt shagrin da na” ngu nna 1961 ning hta Shanglawt Hpung hpe woi gaw de ai amyu sha ningbaw ningla ni dagam ga shaka galaw da ai hpe ngu ai rai nga ai. Ya dai ni shaning (60) ning hkawt matut grin nga ai Shanglawt Hpung hpe woi gaw de dat ai ningbaw ningla ni nan shanhte a asak hpe Shanglawt Ga Shaka matu asak hkungga nawng jau kau sai rai nga ai.
Jet ai Myu tsaw Mung tsaw myit hte amyu sha shanglawt lam hpe woi awn galaw nga Wunpawng Mugndan Shanglawt Asuya hpe Jinghpaw Wunpawng mung shawa yawng hkawt ngu na gaw ya ten mana maka kam hpa tsawra nga ai aten rai nga ai. Shanglawt hpyen dap shagreng nna amyu sha hte mungdan hpe atsawm makawp maga lu na matu tinang a kasha ni hpe shanglawt hpyen la galaw na hpe ap nawng shangun ai, dinghku la ni nan mung mungshawa hpyen la shang galaw ai, ahkun hkanse bang garum ai, mahkrun amyu myu tam garum ai, akyu hpyi garum ai zawn re lam ni gaw shanglawt hpr ra sharawng ai sakse, mung shawa ni a kamhpa tsawra ai sakse sakse nan rai nga ai.
Raitim mung shawa ni hta myit ung-ang ai shing nrai myit nkrem ai lam ni byin nga ai, dai gaw tinang shanglawt hpung dat kasa ni hte myen coloni asuya ni mung masa tsun shaga bawngban wa na hta Shangawt Ga Shaka rai nga ai awm dawm shanglawt (sovereign state) masa lam hku nna yi gaw lu shaga wa na yi? Shing nrai Federal democracy ngu ai masa hku nna sha myit hkrum kau dat ya wa na ma ai yi? ngu ai lam rai nga ai. Ndai zawn myit ung-ang katu nga ai lam gaw myen coloni asuya ni matut ka-up sha na mung masa hkrang de naw rai hpe myit tsang ai, myen hpyen dap ni matut jung dung taw nga na hpe tsep kawp nra ai, nkam mu mat sai majaw rai nga ai.
Bai nna Wunpawng Mungdan Shanglawt Asuya a gaw de da ai amyu sha lam yan ga shaka rai nga ai “Wunpawng Mungdan kata de tawt lai shang kabye dip kamyet chyinglau up sha rawng nga ai Myen mung maden koloni asuya hpe Wunpawng Mungdan kata kaw nna atsai awai gawt shapraw kau n’htawm, awm dawm shanglawt nna shadip jahpang lu ai Wunpawng Gumrawng Gumtsa Mungdan hpe gaw sharawt shagrin da na” ngu ai amyu sha mung masa pan dung hte “Padang Majan ladat lang na - Laknak galoi n-jahkrat na. Hkum hkrang laknak galoi n jahkrat na. Myit masin laknak galoi n jahkrat na. Hpang jahtum awng padang lu la ai shani du hkra gasat na. Tinang a lagaw hta tinang tsap na. Maigan de na sa garum na chyu sha ala nga ai masa hpe ning hkap na. Wunpawng Mungdan masha ni tinang a lagaw hte tinang tsap lu hkra woi awn shakut shaja na. Padang majan ladat hte gasat na. Tin lu ai daram, lawan lu ai daram padang ninglaw lawan lu hkra gasat na. Awng padang lu, Mungdan shanglawt lu ai shani she majan hpe shangut na”.. hku galaw sa wa na hkrang hpe ya dai ni na prat ram mung shawa malawng gaw nchye lawm ya ai majaw mung ung-ang shangun ai lam ni byin nga ai.
Ndai ga shaka shadip shatup nna akyu hkam sha lu na matu sha KIO/KIA hpe woi gawde wa ai amyu sha ningbaw ni nan shanhte a asak ap-awng arang bang kau masai, bai ya ten du matut ap nawng galaw nga ai myutsaw mungtsaw hpyen du/hpyen la ni law law mung asak apnawng arang bang tawn nna galaw nga dingyang, Shang lawt Asuya awngdan na matu madi shadaw garum ai marang e mung shawa law law mung asak si hkrum, myen hpyen ni a zingri zingrat ai myu myu hkrum sha nga ai kaw nna madi shadaw garung nga ding yang rai nga ai sakse gaw myi chyaw mu lu ding yang rai nga ai.
Ya ten myen coloni asuya wa amyu bawsang or bum nga masha ni hte mung masa shaga na ngu nna tsun daw yin taw nga ai gaw munghpawm mungdan woi gaw gap ai (state-building) galaw ai hte mungdan majan prai mat na matu galaw ai nrai nga ai. Hpa majaw ngu yang myen coloni asuya galaw daw yin taw nga ai hta munghpawm gara hku bai jawm gaw de na, gara hkrang, kaning re ladat, ganing rai yang masan sa na ngu ai (the construction of a functioning of state) hpe asan pra lawan ladan galaw dan ai lam nnga nga ai. Myen asuya galaw nga ai gaw simsa lam (peace-building) masa rai nga ai gasat majan nbyin na lam, gali galaw nbyin na lam ni hpe koi yen lu na ladat (designed to prevent the start or resumption of violent conflict by creating peace) hpe sha galaw nga lu ai. Mung masa mang hkang rudi hpe asan pra di hpran galaw kau na nkam nga lu ai. 2008 ning na shanhte myen ni chyu galaw ai constitution shatsu hte sha gram kayin dan taw nga ma ai. Ndai zawn masan nsa wa ai baw mung masa galaw daw yin taw nga ai lam gaw myen coloni asuya ni Kahinland hte kaga amyu bawsang ni a mungdaw kata de tawt lai shang kabye dip kamyet chyinglau up sha rawng nga ai kaw na le pru ra mat na hpe nkam galaw ai majaw rai nga ai.
Myen koloni asuya dip up sha ai kaw nna tsep kawp shanglawt lu na matu gaw ya ten woi awn nga ai KIO/KIA ningbaw ningla ni, myutsaw share hpyen du/hpyen la ni sha nrai amyu Jinghpaw Wunpawng mung shawa yawng “Shanglawt Ga Shaka” hpe manat dawng hkawn sharawt.. Karai Kasang kaw akyu hpyi.. hkrit myit nrawng, asum jaw ladat nlang.. ta tut magrau grang n’gun shaja galaw nga ding yang rai nga yang aten ladaw nna ai hta e Padang Majan Hkrun Lam Masing hpe teng sha dik tup akyu hkam sha lu na re law.
Hkrumra Padang


text:
-
Jinghpaw Makam Masham hte Htung Hking
Ka ai – Sara Pungga Ja Li Kachin Oral TridationResearcher Mungna Daru Shatapru Jinghpaw ni a htung hking masa hte makam masham masa lahkawng hpe sum roi laika hku ga baw langai hpra ka na shatsam ai hkrum nngai, raitimung kamsham ai lam kaw na, htung hking ningli pru wa ai rai nna, makam masham […]
-
JINGHPAW HTE NGA YAWNG NGA PRA
Ka ai – Rev. Pungga Ja Li Jinghpaw a hkap la hkan sa shatup la (Pang 1) Jinghpaw ni chye na ai nga yawng nga pra, shing nrai, tinang a makau grup yin, tinang gara hku seng hkat ai, gara hku lit nga hkat ai ngu ai lam ni gaw, kaga amyu nkau mi chye […]
-
JINGHPAW HPYEN MA NI SINNA GA DE SA AI LAM (A KACHIN MILITARY VENTURE )
JINGHPAW HPYEN DAP LABAU LAIKA PENSION HPUNG BHAMO 1954, Laika man 34-46 Anhte Jinghpaw a Mejat Enriket [Major C.M. Enriquez] Shingma galu Duwa ka da ai Jinghpaw hpyen ma ni sinna ga de sa du ai lam hte, anhte Jinghpaw amyu ting a matu sakse hkam ai, ndai shanhpraw Duwa nan re ai hpe matsing […]
-
JINGHPAW HPE KACHIN NGU AI LACHYUM
Ka ai – Lasi Bawk Wa Jinghpaw Wunpawng sha ni hte dai ni na sut masa, 2000 Millennium. Jinghpaw hpe ya na prat dai ni du hkra, Hokawng ga hkan nga ai, Jinghpaw ni hpe Kachin n nga ma ai. Dai gaw, Myen, Kala, Miwa ni Jinghpaw ga n brat ai majaw tsun shai wa […]
-
Inglik-Mung-Shanyen Hpyen Hpe Jinghpaw Myu Tsaw Share Ni Hkap Gasat Ai Lam
Jinghpaw Mung hte ngai Wabaw Zau Rip p 24-32 Inglik hpyen du kaba General Prendargast gaw, 1885 ning, November shata 29 ya shana de hkying 6 chyen aten e, Madale Hkawhkam hkaw hpe, sanat lau mi pyi n kapaw ra ai sha, dawm la kau wu ai. Thibaw Hkawhkam hte Hkawhkam jan Supaya Lat hpe […]
-
HUKAWNG JINGHPAW NI TSUN AI HKA MUNG (sh) HKAMUNG GA
Ka ai – Maran Brang Di Kachin Historical Research Centre Hkaman ni gaw, Mali Hkahku ginra de, buhtawt shang ngut ai hpang, Hukawng ginra pa de, bai ginru ginsa buhtawt hkrat bang ma ai. Hkaman ni nga ai majaw, Hkamung (Hkamung Ga) ngu ai byin wa ai n rai nga ai. Raitim, Hkaman ni Hkamung […]
-
Du Kaba Lahpai Naw Seng a labau kadun (Daw 5-7))
Ka ai – DU KABA LAHPAI NAW SENG LABAU LAIKA, WUNZUP RAWT JAT HPUNG, BANGKOK, THAILAND DU KABA LAHPAI NAW SENG A LABAU (DAW-5) 1ST BATTALION KACHIN RIFLE HPAW HPANG SAI 1945 January shata hta Tang Hpre yang kaw Kachin Levy dap na hpyen du hpyen la ni hpe kahkyin la nna tsi rung kaw […]
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


text:
Laiza muklum sinpraw majoi manau wang gawk nu hta shanglawt hpung pati hte seng ai majat jaw hpawng galaw ai lam chye lu ai.
Ninggawn Daju Party Komiti a Party majat jaw hpawng galaw ai lam gaw KIO hpung party greng grak ngang kang wa na hte masan sa awng dang ai mung masa hpung byin tai wa lu hkra woi awn hkrang shapraw sa wa lu na matu re nga nna ninggawn daju party komiti amu madu Slg; Chyana Zau Awn April (17) ya shani na hpawng hta tsun ai kawn chye lu ai.
Ndai hpawng hta Ginjaw Komiti Ningtau amu madu Slg; Labang Doi Pyi Sa kaw nna wunpawng mungdan shanglawt hpung party hpaw shabawn ai lam, hpung party a gaw da ai tara, hpung party a bandung, hpung party a makam masham, hpung party shang masha ni hkam la ra ai lam hte party komiti tsang hte tsang mahkri shawn bungli galaw sa wa na lam ni hpe tsun sang lang dan ai lam chye lu ai.


text:
MYU SHADAN
Thursday, March 6, 2014
Myu Shadan Blog hta sa du ai manang ni e
Myu Shadan Blog hta sa du sa chyai ai manang ni e , ngai Myu Shadan internet nlu lang ai shara de naw hkawm taw nga ai majaw Blog hpe atsawm garai nlu shakyi shi na re hpe ndau dat nngai . A ten bai lu ai shaloi she grai kaja hkra ,shang hti ai wa a matu lama mi akyu rawng hkra bai shakut mara mat wa na ga ai law . Sa du ai ni yawng hpe mung grai chyeju kaba sai law .
MYU SHADAN
MYU SHADAN
Posted by myu shadan at 1:13 PM
Labels: HTIHPA
Subscribe to: Post Comments (Atom)


text:
Ya yang Danai Nam Byu lahta kaw "WALA TAW" ngu ai hkaraw langai mi kaw KIO / KIA ni kawn woi lit la nna, MHH, MKM ni a yak ai kun dinghku hpe karum lu na matu ngu nna, Payin Maw langai mi gan hpaw dat ya ai nga shiga na lu ai.
Dai re wa, dai magam gun dinghku ni gaw n du lu shi yang, Hpunau Lisu ni, shanhte chye ai kaga Lauban ni a bungli galaw masha ni hte ru ru nga majoi yan shang wa nna jahkring mi na laman hta, Maw nnan wa masha Hkying la hpring kabrat mat ai da.
Dai majaw, gau mung n mai shachyut mung n htuk , ngai na , nang na jinghku ni re ngu ai hkrai rai taw re majaw, Jahtum e gaw, Sam hpyen ni gaw Sam hkyeng ni hpe hpyen lahkawn, Myen ni hpe gaw Jawngma Dap ni hpyen lahkawn, Hkang ni hpe mung Hkang ni lahkawn, Wunpawng hpan ni hpe gaw, Shanglawt hpyen la ni hpyen lahkawn, rai bang mat wa ai hte, kalang dat mang hkra bai hprawng bra mat ma ai nga shiga na lu ai.
Law malawng gaw Hpunau Lisu ni rai nna Mugok ga na ni law ai nga ma ai, Payin hpe grai manu chye shadan ma ai majaw, grai hpu hpu chye dut sha nga ma ai da, Jinghpaw hpan ni gaw, naw mau angaw taw, masha ni bai shaw sha kau ma wa nga ma ai da oi ....
Dai Payin wa mari ai ni gaw, Miwa Lauban ni rai nna, Miwa Modo ni nan gau lung wa nna, Danai mare hkan e du hkra Miwa Modo hpring nga ai nga tsun dan ma ai. Dai Miwa Lauban ni hpe woi lung wa ai mung Hpunau Lisu ni re nga tsun ai.
Hpa mi nga nga, Anhte Wunpawng myu sha ni kaw na HPunau Lisu ni ya na zawn manu chye shadan nang nga ai majaw kabu lawm nngai ngu tsun mayu ai. Rai tim, madu myit rawng na matu grai ahkyak la nga ai ngu mu mada let, ginlen dat nngai law.


text:
-
Karai Kasang A Mauhpa Chyeju Hpe Shakawn Na Lam
Chyurum Wunpawng amyu sha ni yawng hpang de ndau shabra dat ai. October (7) ya shani gaw Wunpawng Mungdan, Shanglawt Hpyen Dap, Nhkram Bum Gidon post hte Lai Hpawng Bum Hpyen Dap hpe Myen Hpyen Dap kaw nna Nbungli, laknak kaji kaba, lagaw Dap ni hte htim gasat nga ai (50) ya hpring masai re.
(50) ya hpring hkra htim gasat ai hpe ya na zawn, shingla gasat hkam jan lu ai gaw Karai Kasang a mauhpa chyeju danhkung aiĀ lam re. Dai majaw Wunpawng amyu sha ni yawng Karai Kasang a mauhpa chyeju shakawn chyeju dum let, ja ja akyu hpyi nga ga ngu ndau shana dat ai.
Shiga Magam Dap
October 7, 2016 / Kachin Net / 0
Categories: Ndau Laika, Uncategorized
Myen Hpyen Hpung Ni Mara Kata Mung Shawa Hpe Gap Sat Kau Myen Hpyen Hpung Ni KIA Gidon Post De Jet Nbungli Hte Gasat
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin